Тожикистонда одамфурушлик авж олмоқда\n17 октябр 2021, Тошкент вақти: 20:41\nҲисоб-китобларга кўра, йилига 800 мингга яқин киши одам свадоси қурбони бўлади, уларнинг кўпчилигини жинсий қулликка сотиб юборилганлар ташкил қилади.\nЖорий йилнинг тўрт ойи давомида Тожикистонда одам савдоси билан боғлиқ 5 та жиноят иши очилди ва хорижда одам савдоси қурбони бўлган 13 нафар тожикистонлик аёл ватанига қайтарилди.\nТожикистон ҳуқуқ идоралари маълумотларига кўра, тожикистонлик қизлар кўпроқ Россия, Қозоғистон ва Дубай шаҳарларига жинсий қуллик учун олиб кетилмоқда экан.\n- Дубай шаҳрида жинсий қулликка сотилган 13 нафар фуқаромиз жорий йил февралидан май ойигача босқичма-босқич ватанга қайтарилди ва уларга психологик ёрдам кўрсатилди. Шунингдек, 2007 ва 2009 йиллар мобайнида одам савдоси билан шуғулланган 5 кишига нисбатан жиноят ишлари очилди, дея маълум қилди Тожикистон Ички ишлар вазирлигининг уюшган жиноятчиликка қарши кураш бўлими масъулларидан бири Валихон Муллаев.\nУнинг айтишича, сал аввалроқ одам савдоси билан шуғулланган яна икки нафар тожикистонлик аёл устидан тергов ниҳоясига етиб, уларнинг иши судга юборилган, яна уч киши эса айни пайтда шу жиноятда қўли борликда гумонланиб қидирувга берилган.\nИчки ишлар вазирлиги расмийси Тожикистон ҳукумати одам савдосига қарши кураш бўйича ҳозирда АҚШ ҳукумати, Халқаро Миграция ташкилоти ва МДҲнинг кўплаб давлатлари билан ўзаро ҳамкорликни йўлга қўйганига қарамай, одам савдоси қурбонлари сони аввалги йилларга нисбатан камаймаётганини маълум қилди.\nУнга кўра, одамфурушлар транзит коридорларини тез-тез ўзгартираётгани бу иллатга қарши курашда бир қатор қийинчиликлар туғдирмоқда экан.\n- Аввал улар учун асосий коридор Қирғизистон саналарди. Эндиликда эса Россия ва Қозоғистон билан бирга Ўзбекистон ҳам одамфурушлар учун коридор вазифасини ўтамоқда. Одам савдоси билан шуғулланаётган кишиларнинг ўз транзит коридорларини ўзгартириб туришлари ишимизда анча чигалликлар туғдирмоқда, дер экан Тожикистон Ички ишлар вазирлиги масъули Муллаев ўз идораси ўзбекистонлик ҳамкасблари билан бу йўналишда фақат ўзаро маълумот алмашиши бўйича ҳамкорликни йўлга қўйганини айтди.\nТожикистон Ички ишлар вазирлигининг уюшган жиноятчиликка қарши кураш бўлими масъули мамлакатда одам савдоси билан боғлиқ жиноятнинг камаймаётганининг асосий сабабларига ҳам тўхталди.\n- Менимча, қизларимизнинг одам савдоси қурбони бўлаётганига асосий сабаблардан бири уларнинг ҳуқуқий саводсизлиги бўлса, бошқа бир сабаб уларнинг тил билмаслиги ҳамда иқтисодий ва ижтимоий жиҳатдан таъминланмаганидир. Аксар ҳолларда қизлар алдов йўли билан шундай ҳолатларга тушиб қолаётган бўлса, баъзан улар била туриб жинсий қулликка сотилгани маълум бўлади. Чунки кам таъминланган оила фарзандлари иқтисодий қийинчиликдан чиқишнинг ягона йўли шунда, деб билади, дейди Ички ишлар вазирлиги расмийси Муллаев тожикистонлик қизларнинг айримлари ўз ихтиёрига кўра хорижга чиқиб кетаётганини ҳам инкор этиб бўлмаслигини қайд этаркан.\nВалихон Муллаев тожикистонлик қизлар Дубайдан ташқари Россия шаҳарларида ҳам пулланаётганини қўшимча қилди.\n- Тожикистонлик қизлар кўпинча ўз ватандошлари томонидан жинсий қулликка сотилаётир. Масалан, жорий йилда эр-хотин бир аёлни Россияда иш билан таъминлаш ваъдаси билан олиб кетиб, уни ўша ердаги меҳнат муҳожирларига сотгани маълум бўлди. Айни пайтда улардан бири ҳибсга олиниб, бу иш юзасидан тергов давом этмоқда. Бошқа бири эса ҳозир қидирувда, дейди Тожикистон Ички ишлар вазирлиги расмийси Муллаев.\nШу ўринда айтиб ўтсак, 10 август куни Душанбе шаҳрида Тожикистонда кўлами кенгайиб бораётган одам савдосига қарши кураш мавзуига бағишланган тадбир бўлиб ўтди. Унда ҳисобот берган Халқаро Миграция ташкилотининг Тожикистондаги ваколатхонаси раҳбари Зейнал Гажиевга кўра, сўнгги беш йил ичида Дубайда одам савдоси қурбони бўлган тахминан 250 киши Тожикистонга қайтарилиб, уларга молиявий ва психологик ёрдамлар кўрсатилган.\nАжабланарлиси шундаки, шу йил июл ойида ўзининг олти ойлик иш фаолияти бўйича ҳисобот берган Тожикистон Бош прокуратураси масъуллари сўнгги икки йил давомида тожикистонлик қизларнинг хориж давлатларида одам савдоси қурбони бўлаётгани билан боғлиқ ҳолатлар қайдга олинмаганини даъво қилган эдилар.\nАснода Тожикистон Ички ишлар вазирлиги маълумотларига кўра, бу мамлакатда ҳозиргача хорижлик фуқароларнинг одам савдоси қурбони бўлгани расман қайдга олинмаган.\nАммо, маҳаллий ҳуқуқ-тартиботчиларга кўра, тожикистонлик аёлларнинг мамлакат ичкарисида танфурушлик билан шуғулланиши ҳолатлари кўпайган. Маълумотларга кўра, жорий йил олти ойи давомида мамлакат ичкарисида 116 та ана шундай ҳолат расман қайдга олинган.


Афғонистонда полиция ходими ўзининг 5 ҳамкасбини отиб ўлдирди.\n20 январ 2021, Тошкент вақти: 12:56\nРасмийларга кўра, воқеа мамлакат шарқидаги Нангарҳор вилоятида содир бўлган.\nПолиция ходими ухлаб ётган ҳамкасбларига ҳужум қилган. Вилоят ҳокимияти вакилининг айтишича, ҳужум қурбонлари аввалига заҳарланган, сўнг отиб ташланган.\nҲокимият вакилига кўра, ҳужумни амалга оширган полиция ходими ўлдирилганларнинг қуролларини олиб, воқеа жойидан яширинган.\nҲужум учун масъулиятни ҳозирча ҳеч ким ўз зиммасига олмади. Покистон билан чегарадош Нангарҳор вилоятида “Ислом давлати” экстремистик ташкилотининг қуролли гуруҳлари ҳамда Толибон жангарилари фаол.\nБундан 2 кун муқаддам – 17 май куни вилоят маркази - Жалолобод шаҳридаги телемарказга 4 киши бостириб кирган, телемарказ қўриқчилари билан бўлган отишмада 10 киши ҳалок бўлган эди. Ҳужум учун масъулиятни “Ислом давлати” экстремистик ташкилоти ўз зиммасига олди.


Жервиньо: «Хитойда ҳар бир урган голим учун 150 минг евро бонус сифатида берилади» » Скачать музыку бесплатно новинки музыки 2016-2017\nЖервиньо: «Хитойда ҳар бир урган голим учун 150 минг евро бонус сифатида берилади»\nКомментариев: 0 Просмотров: 215 Дата: 24-03-2016, 09:51 Қишки трансферлар вақтида «Рома»дан Хитойнинг «Хэбэй Чжунцзи» жамоаси сафига бориб қўшилган Жервиньо бу жараён ҳақида гапириб берди. «Менга рад этиб бўлмайдиган таклиф беришди. Албатта бу таклиф менинг ўйин савиямни ҳисобга олинган ҳолда берилган. Мен бундай маошни оқлай оламан. Тан олиш керакки, бундай маош одатдаги кишилар учун ақл бовар қилмас даражада, мен учун ҳам бу жуда кўп миқдордаги маош ҳисобланади. Футболчига бундай пулларни «Реал»да ҳам тўлашмайди. Қолаверса, бу солиқларни чиқариб ташлагандан кейинги маош. Айтишим мумкинки, ҳар бир урган голим учун 150 минг евро бонус сифатида оламан. Ўйиндаги ғалаба учун жамоа футболчиларига 800-900 минг ёки миллион евро ажратилади», – дейди Жервиньо. Эслатиб ўтамиз, Жервиньо Хитой клубига ўтганида у жамоасида йилига 10 млн евро маош олиши, қўшимча маошлар бўлиши ҳақида маълум қилинганди. 28 ёшли ивуарлик футболчи Хитой олий лигасининг биринчи турида янги жамоаси сафида «Гуанчжоу Фули»га қарши ўйин ўтказди ва 2:1 ҳисобидаги ғалабага ўзининг бир голи билан ҳисса қўшди. У билан бирга жамоада «Севилья»нинг собиқ футболчиси Стефан Мбиа ҳамда «ПСЖ»нинг собиқ аъзоси Эсекиель Лавесси ҳам тўп суради. - деб хабар бермоқда Stadion.uz нашри.


4,5 Гбит/с тезликдаги 5G тармоғи намойиш этилди » Скачать музыку бесплатно новинки музыки 2016-2017\n4,5 Гбит/с тезликдаги 5G тармоғи намойиш этилди\nКомментариев: 0 Просмотров: 1 531 Дата: 3-03-2015, 13:46 Япониянинг NTT DoCoMo алоқа оператори Mobile World Congress (MWC) 2015 кўргазмаси давомида 5-авлод (5G) алоқаси борасидаги ютуқлари ҳақида маълумот берди.\nМаълумотларга кўра, яратиш ишлари Швециянинг Ericsson компанияси билан ҳамкорликда олиб борилган. Очиқ ҳаводаги маълумот алмашиш тезлиги 4,5 Гбит/сонияни ташкил этди. Бу ҳозирги АҚШда ишлатиладиган кенг полосали алоқа тизимларидан тахминан 100 барабор кучли. NTT DoCoMo компаниясининг тажрибавий системаси 15 ГГц диапазонидаги юқори частотали спектрда ишлайди. Бундан системалар ўн йиллик охирида ишга туширилади.Манба: www.kun.uz


Броколли-пишлоқли пирог тайёрлаш усули рецепти сирлари, оддий ва мазали\nVatanda.Com » Пазандалик » Таомлар » Броколли-пишлоқли пирог\nНозик, тўйимли ва қолаверса жуда ҳам мазали пирог! Тайёрланиши оддий, натижаси эса дастурхон даврасида барчани лол қолдиради. Таомномадан ўз ўрнини эгаллайди. Ушбу рецептни албатта тайёрланг!\n50 грамм сарёғ\n200-250 грамм ун\n1 чой қошиқ қабартма ва туз\n250 грамм рикотто ёки творог\n250 грамм пишлоқ\n1. Биринчи навбатда хамирни тайёрланг. Тухум ва юмшатилган сарёғни бирлаштиринг.\n2. Туз, қабартма ва унни солиб, хамир қоринг.\n3. Хамирни ёғ суртилган пишириш қолипига, деворлари бўйлаб ёйинг.\n4. Хамир устидан пергамент қоғози ёзинг.\n5. Пергамент қоғози устидан ловия солинг. 180 даражада қиздирилган газ печида 15-20 дақиқа давомида пиширинг.\n6. Асосни тайёрланг. Броколли карамини майда бўлакларга бўлинг.\n7. Пишлоқни қирғичнинг катта томонидан чиқаринг.\n8. Тухумни туз ва мурч солиб, кўпиртиринг.\n9. Рикоттани солинг ва аралаштиринг.\n10. Броколли ва пишлоқни солиб аралаштиринг.\n11. Тайёрланган асосни пиширилган хамир устидан солинг, текисланг. 180 даражада қиздирилган газ печида 25-30 дақиқа давомида пиширинг.\n12. Мазали ва нозик пирогни дастурхонга тортинг.\nХамирни пиширишда фойдаланилган ловияни сақлаб қўйинг, шу усул билан корж пишириладиган рецептларда фойдаланасиз.\nКаттик пишлок рецепти\nКўпчиликнинг севимли маҳсулоти бўлган пишлоқ рецептини эътиборингизга тақдим этамиз! Бу жуда ҳам мазали! Ушбу рецептни албатта тайёрланг!...


13.08.2019 17:21 0 1678\nХабар қилинишича, Месси Неймарга қўнғироқ қилган ва ундан «Реал»га ўтмасликни илтимос қилган. Аргентиналик ҳужумчи Неймар «Барселона»га қайтишини истамоқда.\nБироз вақт муқаддам Неймарни сотиб олиш борасида «Реал» етакчилик қилаётгани айтилган эди. Чунки «ПСЖ» раҳбарияти «Барселона» билан ёмон алоқада бўлгани боис Неймарни каталонияликларга сотишни истамаяпти. Эслатиб ўтамиз, бразилиялик ҳужумчи 2013 йилдан 2017 йилга қадар «Барселона» шарафини ҳимоя қилган эди.\n27 ёшли Неймар ўтган мавсум 28 учрашувда майдонга тушган ва 23 та гол уриб, 13 та голли узатмани амалга оширган эди. Унинг «ПСЖ» билан амалдаги шартномаси 2022 йилнинг 30 июнига қадар давом этиши кўзда тутилган.\nфутбол Барселона Неймар Лионель Месси


БМТ муҳожирлардан сиёсий мақсадларда фойдаланишга қарши чиқди | Qalampir.uz\nБМТ муҳожирлардан сиёсий мақсадларда фойдаланишга қарши чиқди\nОлам\t09 Ноябрь 11:04 2081\nБирлашган Миллатлар Ташкилоти қочқинлардан сиёсий мақсадларда фойдаланишга қарши. Бу ҳақда БМТ Бош котибининг Матбуот котиби Стефан Дюжаррик Польша-Беларусь чегарасида тўпланган муҳожирлар билан боғлиқ вазият кескинлашгани ҳақидаги хабарларни изоҳлаб, айтиб ўтди.\n“Биз бир қанча вақтдан бери Польша ва Беларусь чегарасида содир бўлаётган воқеалар ҳақида хабарларни кўриб турибмиз. Бир қатор фундаментал тамойиллар мавжуд — одамлар ҳеч қачон сиёсий мақсадларга эришиш учун восита сифатида фойдаланилмаслиги керак, айниқса улар заиф ҳолатда бўлса. Тегишли тамойиллар 1951 йилдаги Қочқинлар бўйича конвенцияда белгиланган ва улар ҳамма томонидан ҳурмат қилиниши керак”, деган у.\nАввалроқ, айни вақтда Беларусь-Польша чегарасида 1-5 минг нафар муҳожир йиғилгани ҳақида хабар берилганди. Польша ҳукумати чегара қўриқлаш кучайтирилгани, у ерда чегарачилардан ташқари ҳарбийлар ва полиция ходимлари ҳам хизмат қилаётганини маълум қилди.\nШунингдек, ноқонуний муҳожирларнинг Польша-Беларусь чегарасини мажбуран кесиб ўтишга уринишлари ҳақида хабарлар тарқалди. Чегаранинг Польша томонида уларга ҳимоя дубулғаси ва жилет кийган полиция вакиллари, чегара қўшинлари ва Қуролли Кучлар вакиллари қаршилик кўрсатган. Ҳозиргача Польшага бостириб киришга уринишларнинг олди олинган.\nЭслатиб ўтамиз, Литва айни вақтда Беларусь билан чегарада баландлиги 4 метрни ташкил қилган темир тўсиқ қурмоқда. Ушбу лойиҳа айнан мигрантларнинг ноқонуний оқимига қарши қаратилган.\nЎз навбатида, Беларусь Президенти Александр Лукашенко ғарбий қўшниларига ноқонуний мигрантлар ҳамда наркотрафик оқимини назорат қилмаслиги билан таҳдид қилганди. Бундай “дағ-дағаларнинг” илдизи эса Ғарб давлатлари билан расмий Минск ўртасидаги муносабатларнинг совуқлашишига бориб тақалади.\nМаълумот ўрнида, Беларусда 2020 йили бўлиб ўтган президентлик сайловидан сўнг, мамлакатни қамраб олган қўзғалон ва норозиликлар, бундан ҳам ёмонроғи – куч ишлатар тузилмаларнинг намойишларни бостириши, Лукашенконинг барча сиёсий рақиблари қамалиши ёки мамлакатдан қочиб кетиши ҳамда ОАВ вакилларининг тақибга учраши Беларуснинг Ғарб давлатлари томонидан изоляция қилинишига олиб келди. Бунга жавобан Лукашенко айни вақтда қўлидаги “козырь карта”сини ишга солмоқда.\n02 Декабрь 14:45 65048\n03 Декабрь 14:30 53980\n02 Декабрь 20:14 41035\n03 Декабрь 20:24 31426


Хорхе Фоссати: Ўзбекистонга ғалаба қозониш учун келганмиз » Ўзбекистон янгиликлари – Zamin.uz\nХорхе Фоссати: Ўзбекистонга ғалаба қозониш учун келганмиз\n27 март 2017, 23:08\nЖЧ–2018 турнирига саралаш босқичи “А” гуруҳи 7-туридан ўрин олган Ўзбекистон – Қатар учрашувидан олдин ўтказилган матбуот анжуманининг иккинчи қисмида қатарликлар устози Хорхе Фоссати ва ярим ҳимоячи Ҳассан ал-Ҳайдос ўз фикрларини билдирди.\n“Гуруҳдаги ҳар бир ўйин қийин саналади. Ўзбекистонни ҳурмат қиламиз, лекин албатта, ғалаба қозониш учун бу ерга келганмиз. Тошкентдаги аввалги натижалар шунчаки рақамлар ва статистика. Тўғри, Қатар сафарда Ўзбекистоннинг ютмаган, аммо жратаг янги ўйин бўлади ва янги саҳифа яратиш қўлимиздан келади.\nРақиб таркибида кучли футболчилар бор. Ҳа, Рашидов ва Абдухолиқов Қатар лигасида ўйнайди, аммо биз ҳам уларни кузатиб борамиз. Қатар таркибида ҳам кучли футболчилар бор.\nЎзбекистон терма жамоаси тартибли ўйин кўрсатади. Жамоа доим режа ва стратегия асосида ҳаракат қилади. Ўзбекистон терма жамоасининг Сурияга мағлуб бўлгани кутилмаган ҳолат, дея олмайман. Юқорида айтиб ўтганимдек, ҳар бир ўйин қийин, осон беллашувнинг ўзи йўқ. Агар Сурия катта ҳисобда Ўзбекистонни ютганида, мана бу мен учун ҳайратланарли бўларди”, – деди Фоссати.\nЯнгиликлар » Спорт » Хорхе Фоссати: Ўзбекистонга ғалаба қозониш учун келганмиз\n11:39 Қатар матбуоти: Ўзбекистон мағлубиятга учратилиши шарт!\n10:03 Ҳомийлардан энг кўп пул топадиган жамоа - «МЮ», «Реал» - олтинчи


«Соктари» жомеъ масжид тарихи - Баҳоуддин Нақшбанд ёдгорлик мажмуаси маркази\nЮртимиз мустақилликка эришгандан кейин юртбошимиз ташаббуслари билан маънавий, маданий меросларимиз қайта тикланди. Буюк аждодларимизнинг мақбаралари, қадамжолари обод қилиниб, масжидларимиз кундан кун обод бўлиб, шаҳар, қишлоқларимизнинг кўрки кўзимизни қувонтирмоқда. Қадимдан бизнинг заминдан диний, дунёвий соҳаларда инсонни камолотга етаклайдиган нафс тарбиячилари, олимлар, шоирлар, валийюллоҳлар етишиб чиққан. Жумладан Бухоройи шарифнинг ҳар бир қарич ерида биз таниган, билганларимиздан кўп билмаган зотлар бор.\nБухоро вилоят Ғиждувон туман Соктари ҚФЙ ни Соктари қишлоғида Соктари жомеъ масжиди жойлашган бўлиб, масжиднинг номи қишлоқ номидан келиб, чиқиб «Соктари» деб номланган. Бу қишлоқда илгари Ҳазрат Мавлоно Пояндаги (Садпириги) номли валиюллоҳ яшаган.\n«Садпириги» сўзи форс тилида Ҳазрати Мавлоно (ёхуд у кишидан олдин ўтган авлиё) юз пирдан таълим олган деган маънони билдиради, яъни юз нафар пири бўлган зот. Ҳазрати Мавлоно Садпиригининг ҳаётлари ҳакида маълумотлар жуда кам. У зот ҳақида Бухоролик олимларимиздан Садриддин Салим Бухорийнинг «Бухоронинг табаррук зиёратгоҳлари» номли китобларида куйидаги маълумотни келтирган. Манбаларда ёзилишича Ҳазрати Мавлоно Поянда Соктаригийнинг исмлари Абу Абдуллох бўлиб, Мавлоно Поянда номи билан машҳур эдилар. Бу зоти шариф Шайх Ҳусайн Хоразмийнинг шогирди ҳисобланади. Мавлоно Поянда устози Хоразмийдан тариқат сабоғини олган. Мавлоно ўз замонасининг олими, авлиёси, тарбиячиси эдилар. Поянданинг қабрлари Ғиждувон тумани Соктари қишлоқ Тали (Тепалик)нинг устидадир. Қадимда ҳазратнинг ва у кишининг шогирдлари, фарзандларининг қабрлари устида улкан мақбара бўлган. Айни шу кунларда мақбаранинг вайроналари сақланган. Қабрлар устидаги мармар тошларда ёзувлар бор. Шу қишлоқнинг нуронийларидан бўлмиш, Камол отанинг айтишича: “Шўролар замонасида, мақбаранинг ғиштларини олиб кетиб, колхозга ишлатганлар”.\n«Соктари » жомеъ масжиди биноси 2002-2003 йилларда бузилиб, янгидан қайта тикланган. Ҳозирда масжид обод ва кўркам масканлардан бири бўлиб, барча намозхонларимиз ибодатларини адо этадиган севимли манзилларидан бирига айланган. Аллох таоло барчамизни хайрли ишларга бардавом қилсин. Юртимиз тинч, халқимиз ҳаёти фаровон, мамлакатимиз чиройи бунданда гўзал, амалларимиз ихлосли, ўтган азизларимизнинг руҳлари шод, охиратлари обод бўлсин.\nимом-хатиби Расулов Нурилло


Қиш кечаси қишлоқда машаққат дегани. Қиш кечаси қишлоқда мақсадсиз равишда тонгни кутиб, уёқдан буёққа ағдарилиш дегани…\nМен ҳам ўша кечани мижжа қоқмай ўтказдим. Журналистика факультетига ҳужжат топширган кунимга лаънат ўқидим. Ўзимни журъатсизликда, омадсизликда айбладим. Яна бир-икки қоғоз кўтара олмайдиган дилхираликлар бўлди…\nОтам совуқ олдирган оёғини узата олмай қийналади, онам ўчоқда аччиқ тутундан бўғриққан юзини рўмол билан беркитиб, печкага ўтин қалайди. Уларга кўрингим келмайди. Ўзимни кимсасиз, совуқ уйга ураман. Талабалик давримдан эсдалик — бир токча китоб ҳам менга эш бўлолмай қолган. Ана кулимсираб турадиган Кобо Абэ ҳам хўмрайиб олгандек, Франц Кафка бўлса янада тумшайиб, кайфиятсизлик қаърига кириб кетибди. Достоевскийнинг «Ойдин кечалар»и, Сомерсет Моэмнинг «Ой ва сариқ чақа»си ҳам танамни қиздирмади. Мен Остап Бендердек йўқни йўндирадиган шоввозмас, Расколников каби тунд, чалкаш, иложсиз бир кимса эдим гўё…\nМен ишсиз эдим, ишсиз бўлганда ҳам дипломли ишсиз, беш йил ота-онам умид билан ўқитган, соғинч билан кутиб олиб, ишонч билан жўнатган ишсиз эдим…\nИш излаб, «Халқ қабулхонаси», туман бандликка кўмаклашиш марказига бордим. Мени меҳнат инспектори вазифасида ишловчи опа ҳурмат билан кутиб олди. Дипломимдан нусха кўчираётганда бошини чайқаб қўйди (дипломга ачинди чамамда). Туманда журналистга умуман эҳтиёж йўқ экан (аниқроғи иш ўрни йўқ). Бахтимга бир неча мактаб инглиз тили ўқитувчисига зор экан. Инглиз тилида равон сўзлаша олишимни эслаб, кўнглимда умид учқунлари милтиллади. Аммо чучварани хом санабман. Мактаб директорлари журналист эканлигимни эшитиб, рад этаверди. Қонунан улар ҳақ: мактабга педагогика факультетлари битирувчиси керак. Инглиз тилида равон гапиришда, нотиқликда Девид Кэмеронни ортда қолдирсанг ҳам, Майкл Жексондан ўтказиб куйласанг ҳам директорлар бундан кўра дипломингдаги «фалон факультетнинг инглиз тили йўналишини битирди» жумласини ҳурмат қилишади.\nСовуқ ўрнимга чўзилар эканман, дипломим бошқасига алмашиб қолишини орзу қилдим. Аммо дилдираб уйғонганимда мўъжиза содир бўлмаганди. Диплом икки кун олдин токчага қандай ирғитилган бўлса, ўшандай турганди.\nТашқарида эса юлдузли, аёзли кеча. Қишлоқи содданинг устидан шаҳар нечоғлиқ кулса, қишлоқ ҳам «ўқимишли» бекорчини аёвсиз эзади: қишлоққа бундайлар эмас, ерни трактордек ағдарадиган, бедани қизнинг белидек ингичка боғлайдиган азаматлар керак.\nЭртаси куни туман халқ таълими бўлимига ошиқдим. Бутун ўқитувчиларга иш тақсимлайдиган амалдорга ниятимни айтди. Яна дипломим «уялтирди».\n— Ўқишга пул билан кириб, пул билан амаллаб битириб, бизнинг сифатли таълимни бузмоқчимисиз, йигитча?\nБу мен эшитган якуний жавоб эди. Гарчи кун совуқ бўлса-да пешонамдан тер чиқиб кетди. Дарвоқе, тўрт йил ўқишга тайёрланиб, машаққат билан талаба бўлганим бир четда тура турсин. Жуда-жуда «сифатли» бўлган, Финландияда ҳам муқобили йўқ таълим тизимини «бузиб қўймаслик» учун ҳам, туман таълим тизими тепасида турган амалдор ҳузуридан сўзсиз, садосиз чиқдим…\nТалабалик пайтимда пойтахтда «вилоятларни, чекка ҳудудларни ривожлантириш керак» деб уқтиришарди. Худди ёшлар қайтса бўлди, ҳамма жой гуллаб-яшнаб кетадигандек. Бизга шу насиҳатни ўзи ёшлигида қишлоққа қайтиб кетмасдан шаҳарда каталакдек квартирада бўлса-да, яшаб қолган устозларимиз айтарди. Қизиқ парадокс, нима дедингиз?\nХуллас, мен учун қишлоқда якка-ю ягона маош олса бўладиган даргоҳ — мактаб эшиклари ёпилгач, яна юкларимни ҳозирлаб, сафарга тайёрлана бошладим. Отам оёғини совуққа олдирганидан кузатишга чиқа олмади, онам нарсаларимни тахт қилиб берди. Дипломимни сумкамга маҳкам ўрнаштирдим-да, фалон профессор телевизорда «ёшлар енгил ҳаётга берилиб нуқул шаҳарда изғиши, қишлоққа эса янги кадрлар, янги қон жуда зарурлиги» ҳақидаги маъруза қилаётган пайтда қишлоқни тарк этдим.\nЖамият 23/04, 17:45\nЖамият 16/11, 21:28\nШаҳар шовқини қандай касалликларни келтириб чиқаради?\nЖамият 26/10, 22:32\nАёллар яшаши ва ишлаши учун ер юзидаги энг хавфсиз шаҳар қайси?\nЖамият 31/08, 18:37\nЭски рўмол ва қадоқ қўллар: қишлоқнинг оддий боғбон аёли билан суҳбат


25 йил ўтиб оқланган муаллим » MUZAFFAR.UZ\n25 йил ўтиб оқланган муаллим\nПрезидентимиз Шавкат Мирзиёев Олий Мажлисга йўллаган бу галги мурожаатномасида сўнгги 3 йилда 1989 нафар, 2019 йилнинг ўзида эса 859 нафар фуқарога нисбатан оқлов ҳукми чиқарилганини таъкидлаб, буни суд-ҳуқуқ соҳасидаги энг катта ютуғимиз сифатида баҳолади.\nШу маънода айтганда, якунланган йилда оқланиб, юзи ёруғ бўлган инсонлар орасида Риштон туманидаги 27-умумтаълим мактабида ишлаб, нафақага чиққан ўқитувчи Турсунхўжа Абдураҳмонов ҳам бор. Энг эътиборлиси, Т. Абдураҳмонов оз эмас, нақ 25 йилдан сўнг оқланди.\nХўш, у қайси хатти-ҳаракати учун айбланган эди?\nЖиноят ишлари бўйича Фарғона вилоят судининг кассация суди мажлисида аён бўлишича, Турсунхўжа Абдураҳмонов 1994 йилда тумандаги 27-умумтаълим мактабида илмий бўлим мудири вазифасида ишлаган вақтда иш ҳақи қам бўлгани сабабли салоҳиятли ўқитувчилари ишдан бўшаб кетиш фикрини билдиришган. Шундан сўнг мактабнинг 84 нафар ўқитувчилари номидан ойлик маошлари оширилишини сўраб, Ўзбекистон Республикаси Президенти номига мурожаат йўллашган. Аммо бунга жавобан илмий бўлим мудирига тазйиқлар бошланган. Яъни ўша йил 12 август куни Фарғона вилоят ИИБ бошлиғи уни ўз хонасига чақириб, қаматиб юбориш билан қўрқитган. Бошлиқ айтганидек, 1994 йил 15 август куни Т.Абдураҳмоновнинг яшаш хонадонига вилоят ва туман ИИБ ходимлари жамоатчилик вакиллари иштирокида тинтув ўтказиш учун келишган. “Меҳмон”лар домлага чет элда ишлаб чиқарилган ёзув машинкасида варақалар тайёрлаб, кўпайтираётганини асос қилиб келтиришган. Аввалига хонадон соҳиби келтирилган айбловни инкор этган. Қолаверса, прокурор санкцияси бор-йўқлигини сўраган. Бироқ унинг бу талаби инобатга олинмай тинтув ўтказилган. Оқибатда, яшаш уйи залидаги диваннинг ёстиғи остидан бир дона ўқ отар қуроли, шунингдек, дераза токчасидан 41 грамм кўкнори бошоқлари топилган.\nШундан кейин Турсунхўжа ака қамоққа олинган. Қамоқда ўтирганда эса соғлиғи ёмонлашгани ва оила аъзоларининг тинчлигини ўйлаб, тазйиқ остида гиёҳвандлик воситасини уйида сақлагани ҳақидаги айбловга қисман иқрор бўлиб, тегишли ҳужжатларга имзо чеккан. Бинобарин, тергов-суриштирув жараёнлари якунлангач, жиноят иши Бағдод туман судида кўриб чиқилган. Натижада суднинг 1994 йил 20 декабрдаги ҳукмига биноан, у Жиноят кодексининг (1959 йил таҳриридаги) 210-моддаси 1-қисми, 2166-моддаси 1-қисми билан айбдор деб топилиб, 2 йил муддатга озодликдан маҳрум қилиш жазосига маҳкум этилган. Лекин суд кодекснинг 232-моддасини қўллаб, судланувчини суд залидан озод қилган ва у мажбурий меҳнатга жалб этилган.\nАлбатта, ўзига нисбатан қилинган ноҳақлик йиллар ўтса-да, Т. Абдураҳмоновга тинчлик бермасди. Президент ташаббуси билан мамлакатимиз суд-ҳуқуқ тизимида кенг кўламли ислоҳотлар амалга оширила бошлангач, унда ҳам умид пайдо бўлди. Қолаверса, Турсунхўжа ака 2019 йил 15 сентябрь куни Қўқон шаҳрида бўлиб ўтган халқаро ҳунармандчилик фестивалига ташрифи мобайнида Президентимиз билан учрашиб, суҳбатлашиш бахтига муяссар бўлди. Пировардида ҳимоячиси билан бирга, жиноят ишлари бўйича Фарғона вилоят судига кассация шикояти билан мурожаат қилди.\nЖиноят ишини кассация инстанциясида кўриш жараёнида дастлабки тергов органи ва биринчи босқич суди томонидан бир қатор қонунбузилиш ҳолатларига йўл қўйилгани аён бўлди. Жумладан, ўша пайтда гувоҳлик берган М. Аҳмедов, К. Саидов, Н. Қутбиддинов, Н. Мирсолиев, Г. Эргашев, Х. Аҳмедов ва М. Ҳасановлар Т. Абдураҳмоновнинг уйидан ўқ отар қурол ва гиёҳвандлик воситаси топилиши ишончсиз эканлиги ҳақида кўрсатув беришган бўлса-да, суд бу важларни атрофлича текширмаган ҳамда ҳуқуқий баҳо бермаган.\nБундан ташқари, вилоят ва туман ИИБ ходимлари томонидан Т. Абдураҳмоновнинг уйида кўздан кечириш ўтказилгани ҳақида баённома расмийлаштирилган бўлса-да, аслида Жиноят-процессуал кодексининг (1959 йил таҳриридаги) 161-моддасида белгиланган кўздан кечириш ҳаракатлари эмас, балки 150-моддасида назарда тутилган тинтув ҳаракатлари ўтказилган. Тинтув ҳаракатлари эса прокурор санкцияси билан ўтказилиши шарт эди. Шунингдек, тинтув ҳаракатларида Бағдод туман ИИБ ходими (сантехник) А.Акбаровнинг холис сифатида иштирок этиши қонунга зиддир.\nЖиноят-процессуал кодексининг (1959 йил таҳриридаги) 318-моддасида суриштирув ишлари, дастлабки ва суд тергови тўлиқсиз ҳамда бир томонлама олиб борилгани, суд хулослари ишнинг ҳақиқий ҳолатига мос эмаслиги, ЖПК нормаларининг қўпол равишда бузилиши ҳукмни бекор қилиш учун асос бўлиши белгиланган. Ана шу асосларга таянган жиноят ишлари бўйича Фарғона вилоят суди Бағдод туман судининг 1994 йил 20 декабрдаги ҳукмини бекор қилиб, Турсунхўжа Абдураҳмоновни айбсиз деб топиб, оқлади.\nМана шу тариқа асоссиз айбланган ўқитувчининг юзи ёруғ бўлди. Албатта, айни пайтда судлар фаолиятидан бундай мисолларни кўплаб келтириш мумкин. Зеро, Давлатимиз раҳбарининг судлар олдига қўйган адолатни қарор топтириш, ҳар бир иш юзасидан қонуний, асосли ва адолатли қарор чиқариш вазифаси бугун ўз самарасини бермоқда.\nАйни пайтда қаҳрамонимиз “Нуроний” жамғармаси туман бўлимини бошқармоқда.\nРаҳматжон АРАПОВ - Жиноят ишлари бўйича Фарғона вилоят суди судьяси.\nЧоп этилган: 16-02-2020, 07:21\nЧоп этилган: 24-03-2020, 01:19\nМақсад - жазолаш эмас, ҳимоялаш бўлиши шарт!\nЧоп этилган: 28-01-2020, 07:47


ОТИШМАЛАРНИ КЎРДИМ, ИЛОН ҚАҲРИГА УЧРАДИМ. ЎҒРИСИ НИМА БЎПТИ?.. - 11 Октября 2019 - MP3 MUSIQALAR KLIPLAR YANGILIKLAR RASMLAR VIDEO KLIPLAR\nDushanba, 21.10.2019, 23:33\nГлавная » 2019 » Oktabr » 11 » ОТИШМАЛАРНИ КЎРДИМ, ИЛОН ҚАҲРИГА УЧРАДИМ. ЎҒРИСИ НИМА БЎПТИ?..\nОТИШМАЛАРНИ КЎРДИМ, ИЛОН ҚАҲРИГА УЧРАДИМ. ЎҒРИСИ НИМА БЎПТИ?..\nБразилиядаги ҳайвонот боғида яшовчи «Фредди Крюгер» лақабли тўтини бировлар ўғирлаб кетганди. Йўлини қилиб қочди-ю, қадрдон боғига қайтди. Аммо ҳайвонот боғи ходимлари бунга сира ҳайрон бўлишгани йўқ. Чунки, айнан шу тўтини тўрт йил олдин отиб кетишган. Аниқроғи, ўшанда хўжайинининг уйида яшарди. Хўжайин наркотик савдоси билан шуғулланарди. Бир куни полициячилар тўти яшайдиган ўша уйга бостириб киришди ва наркотикфурушни тўппончадан ўққа тутишди. Ўқ эса хўжайинига эмас, шўрлик тўтига тегди. Ўқ тумшуғининг тепа қисмига теккан экан. Тўти кўр бўлиб қолди. Кўзлари орасидаги юнглари куйиб кетди. Хуллас, наркотикфуруш хўжайинини қўлга олишди. Тўтини ҳайвонот боғига олиб бориб топширишди.\nШу йил апрелида Фреддини илон чақди. Гарчи илон заҳарли бўлмаса-да, тўти кўп қон йўқотганди. Бало келса ботмонлаб келаркан. Бир неча кун ўтгач, номаълум шахслар уни ҳайвонот боғидан ўғирлаб кетишди. Фредди жуда ақлли-да. Барибир қочиб кетишга муяссар бўлди. Ана шундай омадли экан тўтиқуш Фредди.\nКатегория: HIKOYALAR / HAYOTIY HIKOYALAR / XIKOYALAR / SEVGI HIKOYALARI / ХИКОЯЛАР / СЕВГИ ХИКОЯЛАРИ | Просмотров: 34 | | Рейтинг: 0.0/0


Биноларни совитувчи ёғоч тури яратилди\nАҚШнинг Мэриленд университетидан Лянбин Ху бошчилигидаги тадқиқотчилар жамоаси биноларни пассив, яъни электр энергиясиз совитишга мўлжалланган ёғоч турини яратди.\nОлимлар ёғочни оппоқ рангдаги материалга айлантиришган, у нафақат нурни қайтаради, балки иссиқликни ташқарига чиқариб, бинони совитади.\nАгар бундай материал билан том ва ташқи деворлар қопланса, унда бинодаги ҳавони совитиш учун электр истеъмоли 20-60 фоизга камаяр экан.\nОлимларнинг таъкиддлашича, янги ёғоч иссиқ ва қуруқ ҳавода алоҳида аҳамиятга эга бўлади, чунки пассив иссиқ қайтаргич вазифасини бажаради.\n“Биз оддий ёғочни олиб, уни ўсиши йўналишида арралаб, унга жигарранг берувчи пигмент лигнинини йўқотиш учун водород пероксиди аралашмасига ботирамиз”, деб айтган тадқиқот муаллифларидан бири Тянь Ли. Асосан целлюлозадан ташкил топадиган оқартирилган ёғоч мустаҳкамлигини тиклаш учун прессланади. Бундай ишланган ёғочлар табиий ёғочдан 8 марта мустаҳкамроқ бўлади. Унинг устига, у мустаҳкамлиги бўйича пўлатдан ҳам ошади. Шундай йўл билан ишлов берилган ёғоч юкламани яхшироқ кўтаради ва уни тирнаш қийинроқ бўлади.\nМуҳандислар янги материал иссиқни қайтариш нуқтаи назаридан қанчалик самарали эканини ўрганишган. Аризона штатининг қуруқ иссиқ ҳавосидаги синовлар янги ёғоч панеллари кечаси ҳаво ҳароратидан 9 даража, кундузи эса 4 даража совуқроқлигини кўрсатган. Бу эса қуруқ ва иссиқ ҳудудларда ҳавони совитиш учун қўлланадиган энергиянинг яхши тежалиши ҳисобланади.\nБироқ янги материал бозорга чиқишга ҳали тайёр эмас, чунки ҳали атмосфера таъсирларидан яхши ҳимояланмаган. Муҳандислар уни намга ва ултрабинафша нурларига барқарор қилувчи ва чириши олдини олувчи модда излашмоқда. Улар бу мақсадда турли аралашмаларни синаб кўришган, бироқ улардан қайси бири яхшироқлиги ва экологик тозалиги борасида бир тўхтамга келишмаган.


Роналдунинг опаси унинг Евро-2016 финалида жароҳат олишини Исо Масиҳнинг изтиробига тенглаштирди\n11:13 / 12.07.2016\nПортугалия терма жамоаси ҳужумчиси Криштиану Роналдунинг опаси Катя Авейру Евро-2016 финалида Францияга қарши ўйинга изоҳ бера туриб, ҳиссиётга берилишдан тийила олмади. У ўз укаси жароҳат туфайли ўйиннинг биринчи бўлимида сафдан чиққанига шундай муносабат билдирган.\n«Мен укамнинг жони қийналаётганини кўриб, кўз ёш тўкдим. Иккимиз ҳам бу дарддан азоб чекдик. Худо буюк. Исо Масиҳ бошқа одамлар бахтиёр бўлиши учун азоб чеккани каби менинг акам ҳам шундай оғриқларни бошдан кечирди.\nКриштиану майдонда жамоадошларига ёрдам бера олмади. Лекин Худо адолатли ва Португалияга омад кулиб борқди. Орзуимизга эришдик ва чемпион бўлдик», — деб ёзган Авейру «Инстаграм»даги саҳифасида.


Асосий мақсад – келажагимиз эгаларида спортга меҳр уйғотиш\n19 май, 2018, 11:21 294\nМуҳтарам Президентимиз Шавкат Миромонович Мирзиёев Ўзбекистонда спортни энг қуйи бўғинлардан бошлаб оммалаштириш ва ривожлантиришни мамлакатимиздаги юқори спорт ташкилотлари олдига вазифа қилиб белгилаб берганлар.\nБу борада Миллий олимпия қўмитаси ҳам мактабгача таълим муассасаларида спортни тарғиб қилиш бўйича кенг қамровли ишлар олиб бормоқда. Бу орқали ўсиб келаётган ёш авлодни спортга қизиқтириш, соғлом турмуш тарзини тарғиб қилиш, келажакда уларни етук инсон қилиб тарбиялаш устувор вазифа сифатида белгилаб қўйилган.\nШу мақсадда Миллий олимпия қўмитаси мактабгача таълим муассасаларида турли тадбирлар ташкил этиб келмоқда. Жумладан, Миробод тумани 440-мактабгача таълим муассасида “Кичкинтойлар-ширинтойлар” оммавий спорт мусобақасанинг саралаш босқичи бўлиб ўтди. Унда пойтахтимиздаги 489, 440 ва 548-мактабгача таълим муассалари жамоалари иштирок этишди.\nЭслатиб ўтамиз, саралаш босқичидан ўтган туман жамоаси жорий йилнинг 24 май куни Тошкент шаҳрининг спорт ўйинлари ва енгил атлетикага ихтисослаштирилган болалар-ўсмирлар спорт мактабида Тошкент шаҳар босқичида иштирок этади.


Тошкентда йўл ҳаракати жамияти тузилди. У йўл белгилари ревизиясини бошлаган - Zamin.uz\nТошкентда йўл ҳаракати жамияти тузилди. У йўл белгилари ревизиясини бошлаган\nТошкент шаҳар йўл ҳаракати хавфсизлиги жамияти номли янги жамоат бирлашмаси пойтахт Адлия бошқармасида рўйхатдан ўтказилди. Бу ҳақда Kun.uz хабар бермоқда.\nЯнги жамият ташаббускор фуқаролар томонидан, ихтиёрийлик асосида, нодавлат-нотижорат ва ўзини ўзи бошқариш ташкилоти сифатида ташкил этилган, деб маълум қилинди 6 ноябрь куни ташкилотчилар ўтказган матбуот анжуманида.\nТаъкидланишича, жамият аъзолари – кўп йиллик билим ва тажрибага эга ДЙҲХ ходимлари ва йўл ҳаракати қоидалари бўйича мутахассислардан иборат. Жамиятнинг асосий мақсади – йўл ҳаракати хавфсизлигини таъминлашга ҳисса қўшиш.\nФаолларга кўра, кўчада юрганда муаммоли ҳолатларга истамаган тарзда дуч келиш мумкин; жумладан, инспектор ва ҳайдовчи, инспектор ва пиёда, инспектор ва йўловчи ўртасида баҳсли ҳолатлар бўлиб туради. Шундай вазиятларда масалага ойдинлик киритиш учун жамиятга мурожаат қилиш мумкин.\nЖамиятнинг вазифасига йўллардаги ҳаракат хавфсизлигига хизмат қилувчи йўл белгилари, йўл чизиқлари, светофорлар ишида кузатиладиган камчиликларни ўрганиш ҳам киради.\nФуқаролар ҳаракатланиш хавфсизлигини таъминлаш йўналишида ўзларини қизиқтирган ҳар қандай масалалар бўйича мутахассисларга мурожаат қилиб, амалий ва ҳуқуқий ечимларни топишда жамият хизматидан фойдаланишлари мумкин. Бунинг учун жамиятга аъзо бўлиш ҳамда ойлик аъзолик бадалини тўлаш лозим. Аъзолик бадали 10 000 сўм этиб белгиланган ва шундан сўнг фуқарога жамиятга аъзолик ҳақида гувоҳнома берилади.\n«Бугунги кунда кўчаларимизда юзага келаётган тирбандликлар Йўл ҳаракати қоидаларининг тегишли бандларига зарур ўзгартиришлар киритишни талаб этмоқда. Қоидаларимизнинг айрим бандлари ҳозирги кун талабларига жавоб бермайди. Булар жамият мутахассислари томонидан ўрганиб чиқилиб, қонуний ечим топилади», – дейди жамият бош мутахассиси Мансуржон Рихсиев.\nРихсиевнинг сўзларига кўра, Тошкент шаҳрида тўхташ, тўхтаб туриш тақиқлангани акс этган йўл белгилари жуда кўпайиб кетган. Бирор ташкилотга кирмоқчи бўлган киши уловини қўйишга жой тополмайди. Тақиқланган жойга қўйиш эса жаримага сабаб бўлади.\nМаълум қилинишича, янги ННТ бир қанча ташкилотлар билан ҳамкорликда йўл белгилари ревизиясини бошлаган. Ишга ҳомийларни жалб қилган ҳолда автотураргоҳларни кўпайтириш ва йўл белгиларини камайтириш устида иш олиб борилмоқда. “Замин” янгиликларини “Facebook”да кузатиб боринг\nЎтган даврда қанча йўл ҳаракати қоидабузарликлари содир этилди?\n31-10-2019, 17:18, Жамият\nЎзини танитишни истамаган шахс «Ласетти»да инспекторни уриб кетди\n14-06-2019, 17:04, Жамият\nТошкентда ЙҲХБ инспектори 450 доллар пора билан қўлга тушди\n4-09-2017, 10:30, Жамият\nАвтомобилида “аптечкаси” бўлмаган 200 нафарга яқин ҳайдовчи аниқланди\n30-06-2017, 16:01, Жамият\nБугун, 22:19, Спорт\nБугун, 20:30, Дунё\nБугун, 19:57, Технология


Советлар ўлатни бутунлай йўқотиш учун қаттиқ уринишди, лекин йўқота олмади — Minbar\nСоветлар ўлатни бутунлай йўқотиш учун қаттиқ уринишди, лекин йўқота олмади\n20 май 12:23 3 дақиқада ўқийсиз Мақолалар\nЎрта асрларда Европада тарқалиб, миллионлаб одамларнинг ўлимига сабаб бўлган ўлатнинг асил тарихий ватани шарқда, Марказий Осиёда бўлган. Ўлатни очиқ яйловларда қазилган чуқур уяларда яшовчи кемирувчилар тарқатган. Бургалар одамни чаққанда касаллик одамга ўтган. 5 минг йил аввалги, бронза даврига доир одам суякларидан ўлатга сабаб бўлган бактериялар белгилари топилган.\nСовет иттифоқи атиги бир неча ўн йилда бу касалликни бутунлай тугатиш ҳақида ўйлаган. Беш йиллик режалар даврида ўн минглаб одамлар кемирувчиларни заҳарлаш, уларнинг емиши бўлган ўтларни куйдириш ишларига жалб қилинган. Расмий маълумотларда бу тадбирлар самара бергани айтилади.\nСоветларнинг ўлатга қарши кураш тизими Россия империяси давридаёқ шаклланган эди. У вақтларда ўлат катта фожиага сабаб бўлмаган эса-да, тез-тез тарқалиб, босилиб турган.\nСовет давридаги ўлатга қарши кураш тадбирлари ҳақида “Россия ва Совет иттифоқида аксилўлат амалиётлари ва амалиётчилари ҳақида қизиқарли очерклар” номли норасмий, 12 томли китобда ҳикоя қилинган. Бу китобларда, шунингдек, советлар замонида сиёсий айбловлар билан йўқ қилинган олимлар ҳақидаги маълумотлар ҳам берилган. Китоб муҳаррири ва тузувчиси Моисей Левининг ўзи аксилўлат тадбирларида қатнашган олим бўлган. Иттифоқ қулагач, ўша тадбирлар ҳақидаги маълумотларни тўплаб нашр қилган.\nКитобда Совет иттифоқи ўлатга қарши муваффақиятлари ҳақида дунёга айтиб келган маълумотлардан бошқача ҳолатлар ҳикоя қилинган.\nЎлатга қарши тизимли кураш Марказий Осиё ва Кавказнинг иқтисодий салоҳиятини яхшилаш ишлари доирасида ўтган асрнинг 30-йилларида бошланган. Ўлатдан бутунлай халос бўлишнинг йўли уни ташувчи кемирувчиларни йўқ қилиш деган хулосага келинган. Кемирувчиларга қарши рух фосфит, қора цианид, барий фториацетат билан аралаштирилган буғдойдан фойдаланилган. Ўн минглаб одамлар, асосан аёллар, болалар, ишсизлар кемирувчилар инларига заҳар қўйишга жалб қилинади.\nСоветлар нафақат кемирувчилар, бургаларга ҳам қарши уруш очади. Кемирувчига қарши заҳарга инсектицидларни ҳам аралаштиришади. Катта майдонларга учоқлардан ДДТ сепилади. Сўнг ўтлар ёқилиб, уяларни йўқотиш учун майдон ағдариб ташланади.\n1960 йили совет олимлари ўлат мамлакат ҳудудида 1928 йилдан буён кузатилмагани ҳақида эълон қилишади. Аммо бу қоғоздагина тўғри эди. Аслида эса касаллик билан кураш хамон давом этаётганди. Қозоғистон ва Ўзбекистон чегарасида ўлат тарқалганда қозоқ олимлари бу ҳақда бор ҳақиқатни тан олмаётган ўзбек ҳамкасбларини огоҳлантиришади. Ўша вақтда муваффақиятсизликни тан олишдан қўрқишган. Бу ёқда кураш давом этса-да, бу очиқ айтилмаган. Ҳаммаси жойида қабилида ҳисоботлар берилган.\n1939 йили Москвада, 1945 йили Жанубий Волга-Урал минтақаси ва Марказий Осиёда, 1947-1948 йиллари Астраханда, 1949 йили Туркманистонда, 1953, 1955, 1958 йиллари Марказий Осиёда, 1972 йили Қалмоғистонда, 1975 йили Доғистонда, 1979 йили яна Қалмоғистонда, 1980 йили Каспий атрофларида, 1981 йили Қозоғистон ва Ўзбекистонда ўлат кузатилган.\nАксилўлат тадбирлари ҳудуднинг жуда катталиги боис етарлича самара бермаган.\nАммо кўп миқдорда кемирувчиларнинг қириб юборилиши экологик инқирозга сабаб бўлиши мумкин эди. Чунки кемирувчилар билан озиқланувчи, уларнинг уясидан фойдаланувчи бошқа ҳайвонлар ҳам бу тадбирлар сабабли қирилиб кетиши мумкин эди. Лекин бу даражага бормади. Кемирувчилар бир муддат йўқолиб, яна кўпайди.\n1960-йилларга келиб реаллик билан ҳиоблашишга мажбур бўлинди, кураш усуллари ўзгарди. Касалликни бутунлай йўқотишдан кўра унинг таралиб кетмаслиги учун чоралар кўрилди. Ҳайвонлар тизимли тарзда кузатила бошланди. Қаерда касаллик аломати сезилса, бор эътибор ўша томонга қаратилди. Одамлар касал кемирувчилардан узоқроқ юришга ўрганишди. Касаллар карантинга олинди, антибиотиклар билан даволанди. Касаллик юқиши эҳтимоли катта бўлган одамлар учун вакциналар яратилди. Марказий Осиё халқлари ўлат хавфи билан яшашни ўрганишди.\nўлат Совет иттифоқи


Қирғизистон: Ҳажга қачон кетилиши ва нархи айтилди | Azon.uz - Ахборот-таҳлилий портал\n5206 15:25 27.05.2022\nҚирғизистонликларнинг Саудия Арабистонига ҳаж сафари июнь ойи ўрталарида бошланади. Бу ҳақда Қирғизистон мусулмонлари диний бошқармасининг Ҳаж ва умра бўлими мудири Жўлдош Абдилдаев маълум қилган.\nУнинг сўзларига кўра, мамлакатдан ҳар бири 450 кишилик еттита авиарейс зиёратчиларни муқаддас жойларга етказиши режалаштирилган.\n«Қисқа муддатларга қарамай, биз ҳамма нарсани тайёрлашга улгурдик. Ҳозирда фуқаролар керакли эмлашларни олмоқда, визалар 1 июндан бошлаб берилади. Биринчи гуруҳ, биз режалаштирганимиздек, 16 июнь куни Макка ва Мадинага боради. Зиёратчилар 19 июлгача уйларига қайтадилар», - дейди Жўлдош Абдилдаев.\nЭслатиб ўтамиз, бу йил Қирғизистондан 65 ёшдан ошмаган фуқароларгина Ҳажга боришлари мумкин.\nҚирғизистон диний идорасининг маълум қилишича, ёш чегарасидан ўтмаган, лекин рўйхатдан ўтганлар электрон навбатда қолади. Агар Саудия Арабистони кейинги йил рухсат берса, бу кишилар ҳаж зиёратига боришлари мумкин бўлади.\nБу йил қирғизистонлик зиёратчилар учун Саудия Арабистони томонидан 2766 ўрин ажратилган. Ҳаж зиёратининг нархи 4,5 минг долларни ташкил қилади.\nЭслатиб ўтамиз, 2020 йилда коронавирус пандемияси сабабли Саудия Арабистони хорижликларнинг Макка ва Мадинадаги Ислом зиёратгоҳларига келишини тақиқлаган, саудияликларнинг ўзлари учун Ҳажга чекловлар қўйилган эди. Икки йил давомида зиёрат чет эл фуқаролари иштирокисиз амалга оширилди. Бу йил Саудия Арабистони бошқа давлатлардан зиёратчиларни қабул қилишга қарор қилди.\nМахсус Долзарб Хаж Қирғизистон Умра\n743 21:45 01.07.2022


Покистон: Толиблар сиёсий партия идораларига ҳужум қилди\n27 ноябр 2020, Тошкент вақти: 14:09\nапрел 28, 2013\nМуттаҳида қавми ҳаракатининг Карачи шаҳридаги ҳужумга учраган идораси.\nПокистонда 11 май кунига белгиланган парламент сайлови арафасида бомба ҳужумлари авж олмоқда. Якшанба куни икки мустақил номзодга қарашли сайлов идораси олдида амалга оширилган портлашлар оқибатида камида саккиз киши нобуд бўлди, 35 одам жароҳат олди. Ҳужумлар учун масъулиятни покистонлик толиблар ўз зиммасига олди.\nПокистон полицияси якшанба куни Ҳайбар Пахтунхва вилоятининг Коҳат шаҳрида эрталаб уюштирилган биринчи портлашда беш одам нобуд бўлгани, 22 киши яраланганини маълум қилди.\nПешовар шаҳрида амалга оширилган иккинчи ҳужумда уч одам ўлган, 13 киши яраланган.\nСиёсий партиялар идораларига қарши якшанба куни амалга оширилган ҳужумлар учун масъулиятни Таҳрики Толибон Покистон номи билан танилган покистонлик толиблар ўз зиммасига олди.\nАвоми миллий партияси лидерларидан бири Миа Ифтиҳор Ҳуссайн Озодликка якшанба кунги ҳужумлар Покистоннинг ҳозирги маваққат ҳукумати хавфсизликни таъминлаш вазифасини уддалай олмаганига далил эканини таъкидлади.\nБироқ Ҳуссайн ўз партияси зўравонлик сабабли 11 май кунги сайловга бойкот эълон қилиш ниятида эмаслигини қўшимча қилди.\n- Муваққат ҳукумат буткул муваффақиятсизликка учради. Сайлов комиссияси ҳам берган ваъдасининг устидан чиқмади. Ҳукумат хавфсизликни таъминлаш тўғрисида барча тегишли идораларга буйруқ бериши керак эди. Бироқ муаммо шундаки, муваққат ҳукумат режа ва стратегияга эга эмас. Акс ҳолда, бундай аянчли вазият юзага келмаган бўларди, деди Авоми миллий партияси лидерларидан бири Миа Ифтиҳор Ҳуссайн.\nҲайбар Пахтунхва вилояти Ахборот вазири вазифасини бажараётган Мусаррат Қадим Озодлик мухбири билан суҳбатда сайлов номзодлари идораларга уюштирилган ҳужумларни қоралаб, номзодлар хавфсизлигини таъминлаш учун чоралар кўрилаётганини таъкидлади.\n- Аввало биз ҳужумларни кескин қоралаймиз. Бу ғайриинсоний хатти-ҳаракат. Биз хавфсизликни таъминлаш режасини ишлаб чиқдик. Сайловолди кампанияси ва учрашувлар олиб бораётган номзодлар хавфсизликни таъминлаш учун биз уларга қўриқчилар ажратишимизни маълум қилдик, дея баён қилди Ҳайбер Пахтунхва вилояти Ахборот вазири вазифасини бажараётган Мусаррат Қадим.\nУ толиблар Карачи ва Пешавор шаҳридаги каби сайлов кампанияси идораларига ҳужумлар уюштириш тактикасини қўллаётганини қўшимча қилди.\nШанба куни Карачи шаҳридаги Авоми миллий партияси ва Муттаҳида қавми ҳаракатига тегишли идораларга қилинган ҳужумда тўрт киши нобуд бўлган, ўнлаб одам яраланган эди.\nПокистонлик толиблар исломчиларга қарши олиб борилаётган ҳарбий амалиётларни қўллаб-қувватлаган сиёсий партиялар идораларига қарши ҳужум уюштириш билан таҳдид қилган.


Қозоғистонда ядровий қурол синовлари тугатилганига 30 йил тўлди\n29 Август 2021 12:08\nNUR-SULTAN. Kazinform - Бугун Халқаро ядровий синовларга қарши кураш куни, деб хабар беради Kazinform мухбири.\n1991 йил 29 августда Қозоғистон Республикаси Президенти Нурсултон Назарбоевнинг фармони билан Семей ядро полигони ёпилди. Эслатиб ўтамиз, 2009 йилда Қозоғистон БМТ Бош ассамблеясининг Биринчи қўмитасига 29 августни Бутунжаҳон ядровий қуролсизланиш куни деб эълон қилишни таклиф қилган эди. 2010 йилда Бирлашган Миллатлар Ташкилоти 29 августни Халқаро ядровий синовларга қарши кураш куни деб эълон қилди.\nТарихий маълумотларга кўра, сўнгги 40 йил ичида мамлакатда 456 та ер ости ва ер усти синовлари ўтказилган. Уларнинг умумий қуввати 1945 йилда Хиросимага ташланган бомбадан 2,5 баравар катта. Умуман олганда, бутун дунё бўйлаб ўтказилган синовларнинг 24 фоизи Қозоғистонда ўтказилган.\nСССР парчаланиши пайтида Қозоғистон ҳудудида, хусусан Семей, Сариозек ва Байқўнғирда ҳар бири 10 та ядровий каллакдан иборат 108 та ракета доимий навбатчиликда эди. Ядровий заряди мавжуд каллакларнинг умумий сони 1400 тани ташкил этди. Шуни ҳам таъкидлаш керакки, 240 та ядроли қанотли ракеталар билан жиҳозланган 40 та Ту-95 МС стратегик бомбардимончи самолётлар бор эди.


ОСИЁ ТИНЧ ОКЕАНИ МИНТАҚАСИДАГИ ҲАРБИЙ СИЁСАТ\nҲар бир давлат ўзининг мустақиллигига эришгандан сўнг биринчи навбатда амалга оширадиган муҳим иши – бу ўз куч-қудратини мустаҳкамлашдан иборат бўлиб, бунга турлича ёндашадилар. Хитой Халқ Республикаси (ХХР) ҳукумати ўзининг аввалги кенг миқёсли урушга доимий тайёргарлик кўриш стратегик тамойилларини, тинчлик давридаги ҳарбий қурилиш тамойилига ўзгартирди.\nУшбу мақоланинг биринчи қисмида Хитой ҳақида асосий маълумотлар, ҳарбий сиёсатининг ўзига хос хусусиятларини таҳлил қилишга ҳаракат қиламиз. Иккинчи қисмида эса, анъанавий тарзда бўлиб ўтадиган Сяншань халқаро форумида олинган маълумотлар асосида, Осиё тинч океани минтақасининг қисқача тавсифи билан бирга, Хитойнинг ушбу минтақадаги олиб бораётган ҳарбий сиёсатига назар ташлаймиз.\nХитой сўнгги беш йил ичида мудофаага сарфлаган харажатларини икки баробарига кўпайтирди. Бутунхитой халқ вакиллари кенгаши матбуот котиби Фу Иннинг маълум қилишича, 2016 йилда Хитойда миллий мудофаага харажатлар 30 фоизга ошган ва 190 млрд долларни ташкил этган. Бу мамлакат марказий бюджетининг ўсаётган даромадларига мос келади (ЎР ТИВ 2016 йилги берган ахборот маълумотларига кўра 2015 йилда Хитойнинг ҳарбий бюджети 144 млрд долларни ташкил этган). Шундай қилиб, беш йил ичида мамлакат ҳарбий бюджети деярли икки баробарга ўсди. Ҳарбий экспертларнинг фикрича, Хитойнинг ҳақиқий ҳарбий бюджети расмий маълумотдагига қараганда юқори бўлиши мумкин.\nХХР ҳудуди 2015 йил охиригача еттита ҳарбий округ ва учта флотга тақсимланган эди (Шенъян, Пекин, Ланчжоу, Цзинан, Нанки, Гуанчжоу ва Чэнду). Бироқ Хитой ОАВ хабарларига қараганда, 2016 йилнинг 1 февраль куни ХХР ва Марказий ҳарбий кенгаш (МҲК) раиси Си Цзиньпин Хитой халқ озодлик армиясининг (ХХОА) бешта қайта гуруҳланган ҳарбий зоналар қўмондонлигига Жанговар байроқларни топширди ва ҳарбий округларни шакллантириш ҳамда бирлашган қўмондонлик тизимининг яратилишини эълон қилган.\nҲозирга келиб, Хитойда мамлакат майдонини ҳарбий округларга бўлиш ислоҳоти якунига етган, аввалги еттита округ ўрнига бешта ҳарбий зоналар қўмондонлиги ташкил этилди. Жумладан, Цзинан ҳарбий округи негизида – Шарқий; Гуанчжоу ҳарбий округи негизида – Жанубий; Чэнду ҳарбий округи негизида Ланчжоу ҳарбий округини бирлаштириб – Ғарбий; Пекин ҳарбий округи негизида – Марказий ва Шенъян ҳарбий округи негизида – Шимолий ҳарбий зона қўмондонлиги тузилди.\nХХР раҳбари ҳарбий округларни шакллантириш ва бирлашган қўмондонлик тизимини яратиш қарорини “Хитойнинг кучли армия ҳақидаги орзусини амалга оширишга йўналтирилган Хитой Коммунистик партияси марказий қўмитаси ва Марказий ҳарбий кенгашининг стратегик қарори”, деб таъкидлаган.\nИслоҳотларнинг асосий мақсади Марказий ҳарбий кенгаш орқали армия бошқармасини кучайтиришга ва унинг самарадорлигини оширишга қаратилган.\n2020 йилга келиб, Хитой ҳарбий сиёсатига асосланган ҳолда ахборот даврида ғалабага эриша олувчи замонавий Қуролли Кучлар қуришга эришиш учун умумий мақсадлар қўйилган.\n2015 йилнинг ноябрь ойи охирида, икки кунлик анжумандан сўнг ХХР ва МҲК раиси Си Цзиньпин Хитой халқ озодлик армиясининг кенг миқёсидаги ислоҳотлари ҳақида эълон қилган эди. Айтиб ўтилганидек, Қуролли Кучларнинг миқдори 300 минг кишига (2 млн.гача) қисқартирилишидан ташқари, ташкилий тузилишини ўзгартириш ҳам назарда тутилган. Хитой халқ озодлик армиясининг Иккинчи артиллерия корпуси (стратегик вазифаларни бажарувчи ракета қўшинлари) ракета қўшинларига ўзгартирилиши ҳамда стратегик ёрдам кучларининг яратилиши эълон қилинган.\nЮқоридагилардан келиб чиқиб, қуйидаги хулосага келиш мумкин:\nХитойнинг ҳарбий хавфсизлик соҳасидаги стратегияси – мамлакат атрофида нобарқарорлик омилларини камайтиришга ва қулай шароитларни яратишга қаратилган сиёсий, дипломатик ва иқтисодий характерга эга бўлган чораларни ишлаб чиқишдан иборатдир. Шулар билан бир вақтда, Хитой ҳарбий соҳада ривожланиш тенденцияларига риоя қилган ҳолда, ўз иқтисодий куч-қудратига таяниб, илм-фан ва илғор технологияларга асосланиб, ҳарбий салоҳиятини ошириш ҳамда такомиллаштириш йўлидан бормоқда. Қолаверса, мамлакатнинг ҳарбий сиёсатидаги ислоҳотлар ХХР ташкил топган давридагидан тубдан фарқ қилиб, нафақат ҳарбий қўмондонлик тузилмаларини оптималлаштириш, сиёсий тизимни мустаҳкамлаш, янги қуролланиш тизимини яратишга, балки ташқи сиёсий ва геосиёсий вазифаларни ечишга ҳам қаратилган.\nХитойнинг минтақадаги ҳарбий сиёсати\nОсиё Тинч океани (ОТО) минтақаси – сиёсий ва иқтисодий термин бўлиб, Тинч океани ҳудудидаги кўплаб орол давлатларни ўз ичига олади.\nОТО минтақаси 58 та давлат ва ҳудудни бирлаштиради, аксарият ҳолларда минтақага Непал, Монголия, Мъянма ва Ҳиндистонни ҳам киритишади.\nОТО минтақасидаги ҳарбий-сиёсий вазият таҳлили, сўнгги вақтларда вазият шиддат билан ўзгариб боришига гувоҳлик бермоқда. Умуман олганда, минтақадаги ҳозирги вазиятнинг асосий омиллари қуйидагилар:\nиқтисодиёт глобаллашуви оқибатида минтақа давлатлари ўртасида ривожланиш даражаси бўйича тафовутларнинг ўсиб бориши;\nўзининг манфаатларини илгари суриш учун глобаллашув ва халқаро иқтисодий-молиявий ташкилотлардан унумли фойдаланган ҳолда АҚШ иқтисодий устунлигининг ортиб бориши;\nминтақа давлатларининг глобаллашувга мослашиш ва унинг таҳдидларидан ўзларини ҳимоя қилиш учун АСЕАН+3 (Япония, Хитой, Жанубий Корея) каби минтақавий иқтисодий институтларни тузишга интилишлари;\nАҚШнинг мутлақ ҳарбий устунлигида минтақа давлатлари ҳарбий қудратининг жиддий номутаносиблиги;\nбир томондан давлатлараро сиёсий зиддиятлар (Корея яримороли, Тайван) орқали, иккинчи томондан ҳудудий келишмовчиликларнинг барҳам топмаганлиги (Япония, Россия, Хитой, Корея, Вьетнам, Филиппин, Малайзия) оқибатида юзага келаётган қарама-қаршиликлар ўчоғининг сақланиб қолиши.\nУзоқ вақтлардан бери ОТО минтақасидаги вазиятни назорат қилиб туриш учун АҚШ Япония билан икки томонлама иттифоқни кучайтиришга уриниб келган. Шунингдек, Тинч океани кичик НАТОсини ташкил этган (Япония – Жанубий Корея – Австралия – Янги Зеландия) ва Тайваннинг Хитойга қайтарилишига тўсқинлик қилган. Тайван режими мудофааси учун катта миқдорда ҳарбий ёрдам бериб турган.\n2013 йил маълумотлари бўйича ОТО минтақасида 25 600 АҚШ денгиз пиёдалари жойлашган. Улар асосан Японияда (18 400 киши) ва Гавай оролларида (6579 киши). Жанубий Кореяда 250 киши, минтақанинг қолган давлатларида унчалик кўп эмас.\nШунга қарамасдан, бугунги Америка – Япония муносабатларининг муҳимлигидан қатъи назар америкалик йирик геосиёсатчиларнинг фикрига кўра, бу минтақада кунчиқар мамлакати АҚШ учун унчалик муҳим роль ўйнамай қўйган. Киссинжер ва Бжезинскийларнинг фикрича, ОТО минтақасида АҚШнинг янги стратегик ҳамкори Хитой бўлиб қолади.\nШунга қарамай, Хитойнинг дунё миқёсидаги буюк давлатга айланишига бир қатор омиллар тўсқинлик қилишини кузатиш мумкин.\nБиринчидан, ХХР юқори суръатда иқтисодий ўсишини яқин икки ўн йилликларда сақлаб туриши қийин бўлади.\nИккинчидан, Хитойга жиддий муаммолардан бири хом-ашё ва энергия манбаининг етишмаслик масаласи бўлиши мумкин.\nЯна битта масала – озиқ-овқат муаммоси. Хитой аҳолиси кўпайиб бормоқда ва озиқ-овқат импорти ХХР ички барқарорлигида муҳим роль ўйнайди. Импортга боғлиқлик нафақат нархларнинг кўтарилишига, балки ташқи кучлар томонидан босим ўтказиш учун қулай шароит туғдиради.\nУндан ташқари, ОТО минтақасида Хитойни халқаро тўқнашувларга тортиб кетиши мумкин бўлган қуйидаги муҳим зиддиятли масалаларни санаб ўтиш мумкин:\n– Жанубий Хитой денгизидаги Парасел ва Спратли ороллари денгиз тубидаги қимматли энергия ресурсларига эгалик қилиш мақсади Хитой ва бир қатор Жануби-шарқий Осиё давлатлари ўртасида тўқнашувлар бўлиш хавфини туғдиради. Хитой охирги вақтларда Жанубий Хитой денгизини қонуний ўзиники, деб ҳисобламоқда;\n– Сенкаку ороли Япония ва Хитой ўртасида талашиб келинмоқда;\n– Кореянинг бўлиниши ва Корея Халқ Демократик Республикасидаги беқарорлик, унинг ядровий давлат бўлишга интилиши, мазкур яриморолда тўсатдан уруш бошланишига сабаб бўлиши мумкин. Бу ўз ўрнида АҚШни ва билвосита Япония ва Хитойни урушга тортиши мумкин;\n– бошқа ёпиқ ҳудудий-этник қарама-қаршиликлар қаторига рус-хитой, хитой-вьетнам ва хитой-ҳинд чегара масалалари ҳамда Синцзяндаги этник ҳаракатлар ва океан чегаралари бўйича хитой-индонезия келишмовчиликлари кириб кетади.\nШу билан бирга, Хитой раҳбариятининг сиёсий ва иқтисодий қийинчиликларни муваффақиятли енгиб бораётганини таъкидлаб ўтмасликнинг иложи йўқ. ОТО минтақасида вазият барқарорлигини таъминлаш мақсадида, Хитой ўзининг сиёсий алоқаларини АҚШ, Россия, Покистон, Бирма ва Шимолий Корея билан кенгайтиришга интилмоқда.\nХитойнинг Покистон билан иттифоқи ва Бирмада ҳарбий кучларининг мавжудлиги минтақада Ҳиндистон таъсирини пасайтиришга қаратилган.\nХитойнинг Покистон билан ҳарбий ҳамкорлиги яхши ривожланган бўлиб, бу хавфсизлик соҳасида Ҳиндистонга анча муаммоларни келтириб чиқариш билан бирга, унинг ОТО минтақасида етакчи ва Хитойнинг геосиёсий рақобатчиси бўлиш имкониятларини чеклайди.\nХитойнинг Бирма билан ҳарбий ҳамкорлиги мамлакатнинг Жануби-шарқий Осиёда ва айниқса Малак кўрфазида янги стратегик имкониятларни очиб беради.\nКореянинг бирлашиши масаласи чуқур сиёсий илдизга эга. Фикримизча, бирлашган Корея ўз-ўзидан Америка ва Япония таъсири тарқаладиган ҳудудга айланиб қолади, бу эса Пекиннинг сиёсий иззат-нафсониятига тегадиган кучли зарба бўлиши мумкин.\nОТО минтақасида хавфсизликни таъминлаш, ички ва ташқи таҳдидларнинг олдини олиш масалалари бўйича турли даражадаги форумлар ўтказиб келинмоқда. Масалан, “Сеул мудофаа диалоги” халқаро форуми, “Сяншань” халқаро форуми. Бундай тадбирларнинг замирида ОТО минтақасида мавжуд хавф ва хатарларнинг биргаликда олдини олиш ва уларга нисбатан холис баҳо бериш, шунингдек, хавфсизликнинг долзарб муаммолари бўйича фикр алмашишдек устувор мақсадлар мужассам.\nХусусан, 2015 йил 16-18 октябрда Пекин Миллий анжуманлар марказида олтинчи “Сяншань” форуми бўлиб ўтди. “ОТО минтақасида хавфсизлик соҳасидаги ҳамкорлик: воқелик ва истиқболлар” мавзусидаги ушбу тадбирда 49 та давлат ва 5 та халқаро ташкилот вакиллари қатнашган эди.\nФорумдаги маърузачиларнинг аксарияти, ОТО ҳудудида минтақавий хавфсизликни таъминловчи механизмнинг йўқлиги, ушбу минтақада янги зиддиятлар ўчоғини ташкил этиши мумкинлигини таъкидлаб ўтишди. Минтақанинг ривожланишига Осиёнинг йирик давлатлари ўртасида турли муаммоларнинг мавжудлиги (Хитой – Япония, Хитой – Ҳиндистон, Ҳиндистон – Покистон) таҳдид солиб келмоқда.\nХХР мудофаа вазири генерал-полковник Чанг-Вангуан ўзининг маърузасида Хитой халқ озодлик армиясининг Осиёдаги хавфсизликни таъминлаш жараёнларидаги роли ҳақида тўхталар экан, ҳарбий қудратни ошириш зарурлигини таъкидлаб, фикрини қуйидагича асослаб берди:\nбиринчидан, ўтмишнинг аччиқ тажрибаси, Хитой, жумладан, Қуролли Кучларининг ҳам заифлиги билан етакчи давлатларнинг колониал сиёсати объектига айланиб келгани;\nиккинчидан, Хитой халқининг мамлакатни тўлиқ бирлаштиришга интилиши (Тайван);\nучинчидан, ХХР Қуролли Кучлари, унинг қудрати мамлакатни умумий ташқи ва ички хавфсизлигини таъминлайди.\nУндан ташқари, ХХР мудофаа вазири ОТО минтақасида минтақавий хавфсизликни мустаҳкамлаш бўйича Хитой раҳбариятининг қуйидаги ташаббусини айтиб ўтди:\nдавлатлараро баҳсларни музокаралар ва халқаро ҳуқуқ ролини ошириш йўллари билан бошқариш механизмини ишлаб чиқиш;\nхавфсизликнинг эҳтимолий таҳдидлари бўйича мамлакатлараро доимий ва тезкор ахборот алмашиш;\nочиқлик, шаффофлик ва ҳамкорлик муносабатларига асосланган, давлатлар ўртасида ўзаро ишонч, “хавфсизлик архитектурасини” шакллантириш.\nЮқоридагилардан келиб чиқиб, қуйидаги хулосага келиш мумкин. Хитойнинг ОТО минтақасидаги ҳарбий сиёсати – мамлакат атрофида нобарқарорлик омилларини камайтиришга ва қулай шароитларни яратишга қаратилган, сиёсий, дипломатик ва иқтисодий характерга эга бўлган чораларни ишлаб чиқишдан иборатдир.\nХХI асрда Хитойнинг ҳарбий сиёсати Осиё Тинч океани (ОТО) минтақасида юқори нуфузга эга бўлган ва ўзининг сиёсий таъсирлари, иқтисодий ва ҳарбий қудрати бўйича дунёнинг бошқа етакчи давлатлари билан тенг кела оладиган, аср ўрталарига келиб кучли, модернизациялашган, бирлашган (Тайван муаммоси ечими топилиши кўзда тутилмоқда), “держава” мақомига эга бўлиш мақсадида миллий ривожланиш стратегиясини амалга оширишнинг шартларини таъминлашга қаратилган.\nОТО минтақасида тинчлик ва барқарорликни сақлаш муаммолари бўйича алоҳида давлатлар вакилларининг халқаро форумлардаги маърузалари таҳлили, мазкур минтақада чуқур қарама-қаршиликлар мавжудлиги ва булар шубҳасиз зиддиятларнинг ўсишига сабаб бўлиб қолишидан далолат бермоқда.\nЮқоридаги билдирилган фикр ва мулоҳазалар бизлардан дунёда юзага келган ҳарбий-сиёсий вазиятни ва жаҳон иқтисодиёти марказининг Атлантика океанидан Тинч океани ҳудудига силжишини ҳисобга олиб, Осиё Тинч океани минтақасидаги вазиятни тизимли равишда чуқур ўрганиш ва кузатиб боришни талаб қилади.\nМиллий армиямизни янада ривожлантириш жараёнида миллатимиз менталитетидан келиб чиқиб, мамлакатимиз Қуролли Кучларига хос хусусиятларини татбиқ қилиш масалаларини кўриб чиқиш мақсадида Осиё Тинч океани минтақасидаги давлатлар ҳарбий сиёсатини ва Қуролли Кучлари ривожлантириш соҳасидаги илғор тажрибаларини ўрганиш мақсадга мувофиқ, деб ҳисоблаймиз.\nПодполковник Собиржон АБДУРАЙИМОВ,\nҳарбий фанлар доктори


Нодирбек Абдусатторов — жаҳон чемпионатидаги ғалабаси, Карлсеннинг сўзлари ва Қосимжонов билан таққослашлари ҳақида – Газета.uz\nНодирбек Абдусатторов — жаҳон чемпионатидаги ғалабаси, Карлсеннинг сўзлари ва Қосимжонов билан таққослашлари ҳақида\nРапид бўйича жаҳон чемпиони бўлган ўзбекистонлик шахматчи Нодирбек Абдусатторов мусобақадаги иштироки, Магнус Карлсеннинг сўзлари ҳақида фикр билдирди ҳамда Рустам Қосимжонов билан таққосланишига жавоб берди.\nLotinchada 29 декабр 2021, 11:15 Спорт\nЎзбекистонлик шахматчи 17 ёшли Нодирбек Абдусатторов 28 декабрь куни Варшавада бўлиб ўтган тезкор шахмат (рапид) бўйича жаҳон чемпионатида ғалаба қозониб, мусобақа тарихида энг ёш чемпион бўлди. Россиялик шахматчи Ян Непомняший устидан тай-брейкдаги ғалабасидан сўнг у матбуот анжуманида қатнашди.\nУнинг сўзларига кўра, у тай-брейкда ўйнашини кутмаган, лекин бунга тайёр бўлган.\n«Мен учун энг муҳими партияни ютқазмаслик эди, ва мен буни уддаладим, — дейди ёш гроссмейстер. — Бугун бошқа ўйнашим керакмаслигини ҳис қилиш жуда ажойиб эди. Мен жуда чарчадим, лекин олдинда яна бир мусобақа бор (блиц бўйича жаҳон чемпионати — таҳр.), шунинг учун ҳозир бўшашадиган вақт эмас».\nНодирбек Абдусатторов мусобақанинг 13-туридаги рақиби польшалик 23 ёшли Ян-Кшиштоф Дуда билан партия ҳақида ҳам фикр билдирди.\n«Бу жуда ҳам қийин партия эди, чунки мен дебют вақтида жуда оғриқли ўйнадим, кейин позициям ёмонлашди. Қандайдир мўжиза сабабли мен ўйинни ушлаб қолишга эришдим. Менга омад кулиб боқди, лекин омадсиз бу мусобақада ғалаба қозониш жуда мушкул», — дея ўйинни таърифлади шахматчи.\nЎзбекистонлик шахматчи Ян Непомняший билан ўйинга ҳам тўхталди.\n«У бизнинг рапиддаги ўйинимиздан кейин (4-турда рақиблар дуранг ўйнашган — таҳр.) яхши тайёргарлик кўрди, биз қайсидир маънода ўхшаш дебютларни такрорладик. Лекин у позицияда қоралар билан ўйнаш осонроқ эди», — деди у.\nШахмат бўйича амалдаги жаҳон чемпиони Магнус Карлсен тай-брейкка мусобақа жадвалидаги биринчи иккита шахматчи ўтиши ҳақидаги қоидани «аҳмоқона» деб атаган эди, чунки тўртта шахматчида ҳам 9,5 дан очко бор эди. Норвегиялик шахматчининг ўзи 3-ўринда қолди.\n«Бу аҳмоқона қоида, — дея Карлсеннинг сўзларини келтиради Норвегиянинг NRK телеканали. Каналнинг фикрига кўра, тай-брейкка бир хил очкоси бўлган барча шахматчилар ўтиши керак. — Бундай тарзда ўйнаш имкониятини йўқотиш жуда қайғули. Ўйинчилар жуда ёмон тизим ҳақида гапирмасликлари керак. Ўз томонимдан айтишим мумкинки, адолатлилик ҳиссига путур етказмайдиган ҳар қандай тай-брейк тизими тўғри келади».\nНодирбек Абдусатторов Магнус Карлсен билан партия давомида. Фото: R. Oleksiewicz.\nЖурналистлар Нодирбек Абдусатторовдан ушбу қоидага муносабат билдиришини сўрашди. Нодирбек Абдусатторов бу унинг қарори эмаслигини таъкидлади. Шу билан бирга, ўзининг тай-брейкка ўтишини «Менга омад кулиб боқди», дея изоҳлади.\nЖурналистлардан бири Нодирбек Абдусатторовдан «Ўзингизни 1992 йил Маниладаги шахмат олимпиадасида „кумуш“ медални қўлга киритган Ўзбекистон терма жамоаси ва 2004 йил FIDE жаҳон чемпионатида ғолиб бўлган Рустам Қосимжоновларнинг меросхўри деб ҳис қиласизми» дея сўради.\n«Йўқ, ўзимни бундай муваффақиятлар билан таққослашга ҳали эрта. Лекин ўйлашимча, келажакда бу ҳақда жиддий фикр юритса бўлади», — деди у.\nПрезидент матбуот котиби Шерзод Асадовнинг маълум қилишича, МДҲнинг норасмий саммити бўлиб ўтган Санкт-Петербургдан Тошкентга қайтаётган самолётда президент Шавкат Мирзиёев ва бутун делегация тезкор шахмат бўйича жаҳон чемпионатида Нодирбек Абдусатторовнинг иштирокини катта қизиқиш билан онлайн кузатиб борган.\n«Давлатимиз раҳбари шахматнинг рапид йўналиши бўйича янги ва энг ёш жаҳон чемпионига ўзининг энг самимий табрикларини йўлламоқда ҳамда унинг ота-онаси ва мураббийларига миннатдорлик билдирмоқда. Баракалла!», — деб ёзади Асадов.\nРапид бўйича жаҳон чемпионатидаги иштирокидан олдин Нодирбек Абдусатторов Elllobregat Open очиқ шахмат турнири ва Испаниядаги Sunway Sitges халқаро шахмат фестивалида ғалаба қозонди.\nЧемпионлик йўлида Нодирбек Абдусатторов Магнус Карлсен, Ян Непомняший, Фабиано Каруан, Левон Аронян ва бошқа турнир фаворитлари устидан ғалаб қозонди. Мусобақада ғолиб бўлганлиги учун Нодирбек 60 минг доллар пул мукофоти олади.\nМусобақада Ўзбекистон терма жамоасининг бошқа вакиллари ҳам иштирок этишди. 26 ёшли Жаҳонгир Воҳидов 7 очко билан 71 ўринда, 16 ёшли Жавоҳир Синдоров 6,5 очко билан 93 ўринда, Шамсиддин Воҳидов 6,5 очко билан 103 ўринда.\nНодирбек Абдусатторов — Ўзбекистонлик гроссмейстер, шахмат тарихидаги энг ёш гроссмейстерлардан бири. 2012 йилда 8 ёшгача бўлганлар ўртасида жаҳон чемпиони бўлган. 2 йилдан сўнг, 9 ёшида, Агзамов мемориалида иккита гроссмейстерлар Андрей Жигалко ва Рустам Хуснутдиновларни ютган. 2015 йил апрелида 11 ёшида дунёнинг 100 та топ юниорлари рўйхатига кириш бўйича рекорд ўрнатган.\n«Газета.uz» 8 196\n#рапид бўйича жаҳон чемпион\n17 ёшли Нодирбек Абдусатторов тезкор шахмат бўйича жаҳон чемпиони бўлди 29 декабр 2021, 01:27\n29 декабр 2021, 15:00\nНодирбекни улкан ғалаба билан табриклаймиз!!! Ҳукуматимиз ҳам совға сифатида 1 миллион доллар берса ҳазинамиз камайиб қолмайди!!


9432 Ўқиш режими + -\nОдамлар орасида йўллар очилиб Аллоҳнинг уйини ҳаж қилиш учун юзланган кишилар бор. Ҳозир бу ерда ҳажга бориш учун қодир бўлиш йўллари қандай экани ҳақида гапириб ўтирмаймиз. Одамлар орасида йўл берклиги сабабли ёки бундан ҳам зарурроқ ва муҳимроқ ишни танлаганлари сабабли бу ибодатга тайёр бўлмаган кишилар ҳам бор. Улар ўзларига топширилган вазифалар орасида ўзлари учун афзалроқ бўлган ишни танлаганлар. Улар ўзларини Аллоҳ турғазиб қўйган вазифаларини ташлаб кетиш мумкин эмас, бунинг чораси ҳам йўқ, деб биладилар. Шунингдек, уларга топширилган муҳим ишни агар улар қолдириб кетсалар, улардан кейин уддалай оладиган одам йўқ, деб биладилар. Бу одамлар Аллоҳ таолонинг байтига бориш учун узурли кишилар ҳисобланади. Эҳтимол, улар бу кунларда Аллоҳнинг муқаддас уйига бўлган шавқ алангасини ва Расулуллоҳ соллаллоҳу алайҳи васаллам зиёратига бўлган иштиёқ аламини ҳис қилаётгандирлар. Эҳтимол, улар Аллоҳ субханаҳу ва таоло Ўзининг уйини ҳаж қилувчи ҳожиларга тайёрлаб қўйган ажр савоблардан маҳрум бўлдик, деб ўйлаётгандирлар. Эй Аллоҳнинг бандалари, аслида иш ундай эмас. Аллоҳнинг ҳурмат дастурхони очилган ва У бундан маҳрум бўлган бошқа бандаларига ҳам доимо меҳрибондир. Роббимиз субханаҳу ва таоло раҳмат эгасидир. Унинг марҳамати, инсонлар учун қаерда бўлсалар ҳам, барчага умумийдир. Аллоҳнинг уйига ҳаж ибодати учун бориш насиб этган одам бўлсин ёки узрлар сабабидан боришдан тўхталган бўлсин, барибир, Аллоҳнинг раҳмати ҳаммани кенг қамраб олган. Агар тавоф қилувчиларга, ибодат билан машғул бўлганлар ва Мустафо соллаллоҳу алайҳи васалламни зиёрат қилувчиларга ажр ҳозирланиб, берилажак ушбу ажрлари улар юзланган муқаддас маконларга боғлиқ бўлса, ушбу ерда бу ибодатлардан маҳрум бўлган бандаларига муносиб бўлган бошқа ажрлар ҳам мавжуддир. Бу савоблар улар қаерда бўлсалар ҳам, ҳатто ўзлари яшаётган шаҳарларида бўлсин ёки кўчиб ўтган бошқа масканларида бўлсин, уларга етиб бораверади. Эй Аллоҳнинг бандалари, айтилаётган бу ажрнинг масдари қаерда? Бунинг масдари Аллоҳ субҳанаҳу ва таоло ўзининг китобида қасам ичган ушбу Зулҳижжа ойининг дастлабки кеча ва кунларидадир. Аллоҳ таоло бу кечаларга қасам ичиб айтади: «Фажр билан қасам.Ва ўн кеча билан қасам. (Уламоларимиз, ушбу оятдаги ўн кечадан мурод Рамазон ойининг охирги ўн кечаси, уларда Лайлатул қадр кечаси ҳам бор, деганлар.) Жуфту тоқ билан қасам. Ва юрилган тун билан қасам. Мана шуларда ақл эгаси учун (қаноатлантирувчи) қасам бордир?!» Фажр сураси,1-5-оятлар.\nАллоҳ азза ва жалла Зулҳижжа ойининг аввалги кечаларига қасам ичди. Сиз билганингиздек, унинг кунлари ҳам кечаларга эргашади. Аллоҳ таоло бу кечаларнинг муқаддас эканига ва бу кунларда қайси жойда яшашларидан қати назар, кишилар эришадиган марҳаматга боғлиқ бўлган бу кунларнинг улуғ моҳиятига эътиборимизни қаратишимиз учун қасам ичгандир. Шунинг учун гарчи айрим одамлар Аллоҳнинг уйига боришдан махрум бўлсалар-да, улар ана шу тўлиқ ажрни олишдан маҳрум қилинмаган. Ажр олишнинг масдарлари ҳар хил. У одамларнинг ажр олиш масдари уларнинг тавофлари, саъйлари ва Арафот водийсида туришларидир. Аммо ўз шаҳар ва қишлоқларида қолган бошқа кишилар ажрининг масдари уйларида бўлсалар ҳам, уларга етиб боради. Гўёки Аллоҳ таоло, гарчи иззат-икром ҳамда қабул дастурхони Ҳожилар учун ёзилган бўлса-да, Аллоҳ қасам ичган бу кечаларда қаерда бўлсангиз, сизларга ҳам ажр етиб боради, деб айтади. Имом Бухорий ва бошқалар Абдуллоҳ ибн Аббос розияллоҳу анҳудан ривоят қилган ҳадисда Расулуллоҳ соллаллоҳу алайҳи васаллам бу нарсани асослаб тушунтириб берган: «Ҳеч бир кундаги солиҳ амал бу кунларда (қилинган амалчалик) яхши эмас», дедилар. Шунда саҳобалардан бири, «Эй Аллоҳнинг Расули, Аллоҳнинг йўлидаги жиҳод ҳам-а?» – деб сўради. «Аллоҳнинг йўлидаги жиҳод ҳам. Магар бир одам жони ва моли ила чиқса-ю, ундан бирор нарса қайтмаса, мустасно»,– дедилар. Муҳтарам жамоат, келинглар, Аллоҳ субханаҳу ва таоло ичган қасамдан кейин Расулуллоҳ айтган ушбу сўз олдида тўхталиб ўтайлик. Аллоҳнинг муқаддас уйини ҳаж қилишдан ҳозирча тўсилган эканмиз, келинглар, мана шу кунларда эришишимиз мумкин бўлган тўлиқ савобларни аниқлаб оламиз. Эҳтимол, уйда қолган одамларга ҳожилар учун бериладиган савоб баробарида ажр берилар, балки, ундан ҳам зиёдаси насиб этар. Мана шу ҳақиқатлар ҳақида ҳужжатга эга бўлишимиз лозим. Мана шу муборак кеча ва кунларни бандани Аллоҳ субханаҳу ва таолога яқинлаштирадиган амаллар билан тўлдиришга тайёргарлик кўришимиз лозим бўлади. У киши сўзининг нозик нуқтасига эътибор беринглар; «Ҳеч бир кундаги солиҳ амал бу кунларда (қилинган амалчалик) яхши эмас». «Ҳеч бир кун бу ибодат кунларичалик яхши эмас», демадилар. «Солиҳ амалчалик эмас»,– дедилар. Солиҳ амал, бу ҳамма инсонлар манфаатини ўз ичига олган сўздир. Ундаги ҳар бир нарса мазҳаблар ва миллатлар орасини ажратмаган ҳолда шахс ва жамиятга берилган манфаатдир. Солиҳ амал инсон фитратига ва унинг эҳтиёжига хос ва мос бўлган кийимдир. Инсоният учун таклиф этилган ҳар бир солиҳ амал кишини Аллоҳ азза ва жаллага яқин қилади. Солиҳ амал ортидан кишининг қилаётган мақсади Аллоҳнинг розилигига етиш ва унинг марҳаматига эришиш бўлса, Аллоҳнинг уйини тавоф қилиш учун йўл олган ҳожиларнинг ажридан кам бўлмаган Аллоҳнинг эҳтиромига сазовар бўлади. Бу эҳтиром бизни иштирокимизсиз Расулуллоҳ соллаллоҳу алайҳи васаллам равзасида туриб у Зотга салом бераётган кишиларнинг ажридан ҳам кам бўлмайди. Лекин солиҳ амал деган сўзни яна бир бор аниқлаб олинглар. Солиҳ амал билганингиздек Аллоҳ азза ва жалланинг ҳақларини бажаришдан бошланади. Балки Аллоҳнинг ҳақлари бўлмиш ибодатлар, солиҳ амаллар қаторига киради, десам муболаға қилмаган бўламан. Бундан ташқари, инсон уммат хизматига боғлиқ бўлган вазифани бажариши солиҳ амаллардан бўлган ишдир. Бу ишни қилаётганида у ҳол тили билан, «Эй Роббим, мен бандаларинг ҳизматини қилиб сенга яқинлашмоқдаман»,– деб айтади. Албатта, кишининг ишдан уйига қайтган чоғида аҳли аёли ва болалари олдига очиқ чеҳра ва чиройли муомала билан кириб келиши ҳам инсонни Аллоҳга яқинлаштирадиган солиҳ амаллардандир. Шубҳа йўқки, очиқ чехра ва муомаладаги бу лутфнинг савоби шу кунларда Сафо ва Марва орасида саъй қилаётганларнинг ажридан кам эмас. Тонг саҳардан билган илмига амал қилиб аҳлига ризқ олиб келиш учун ҳалол касбига йўл олган кишининг у ерда меҳнат қилиши ҳам солиҳ амаллардандир. Балки Аллоҳ субханаҳу ва таоло бу ишни жиҳод, бажарувчисини эса мужоҳид деб васф қилгандир. Масжидда ва ибодат маконида унга ишониб топширилган вазифани бажараётган инсон ёки шу жойда мен сизларни олдингизда туриб адо этилаётгани каби ўзига юклатилган дарсликни бажараётган инсон, албатта, Аллоҳ розилигини ва Унга яқинлашишни истаб қилади. Бунинг савоби ҳам Аллоҳнинг уйини тавоф қилувчилар ажридан кам бўлмайди. Лекин ҳой Аллоҳнинг бандалари шуни билингларки, солих амаллар ёмон хулқ ва ман этилган нарсалардан нафсни тозалаш билан бошланади. Мана шу бу йўлдаги биринчи қадамдир. «Безанишдан олдин тозаланиш лозим», деган одам рост айтган. Идишингизни таом ва ширинликлар билан тўлдиришни истасангиз, биринчи навбатда ана шу идишни тозалашдан бошланг, акс ҳолда идишдаги нопоклик ундаги ширин таомни бузади. Ҳа шундай, безанишдан олдин тозаланиш лозим. Инсон билан шайтон ўртасидаги иттифоқчилик давом этиб турса, гунохларини тўхтатмаса ва бузуқ хулқи мақталган инсоний хулқларидан устун бўлса, бундай кишининг тоат-ибодатлари унга фойда келтира олмаслиги мумкин. Эҳтимол, бу киши кечалари бедор бўлиб, кундузи рўза тутар, лекин рўзаси уни Аллоҳ таолога заррача яқинлаштира олмайди. Эй Аллоҳнинг бандалари, барча турдаги солиҳ амаллар ягона бир ўқ атрофида айланади. Билингки, у гўзал ва фазилатли хулқдир. Расулуллоҳ ўз сўзини рост айтган: «Қаерда бўлсанг ҳам, Аллоҳдан қўрқ. Ёмонлик орқасидан яхшилик қил, у ёмонликни ўчиради. Инсонларга чиройли хулқ билан муомалада бўл», дедилар. Мўмин-мусулмонларга, қўшниларга ва қариндошларга чиройли хулқ билан муомалада бўл, демадилар. Балки «Инсонларга чиройли хулқ билан муомалада бўл», дедилар. Мени кўраётган ва эшитаётган кишиларга айтаман, сизларнинг орангизда кўп хато ва гунохларни оғирлигини кўтариб юрадиган кишилар бор. Бу гуноҳлар Аллоҳнинг ҳаққини зое қилишга ўхшаш гуноҳлар эмас Аллоҳ хоҳласа, буларни кечиб юбориши мумкин. Лекин бу, бандалар ҳаққини поймол қилишда ва уларга зулм қилишда намоён бўладиган хато ва гуноҳлар оғирлигидир. Айрим кишилар кечаси ҳизматдан уйга қайтиб келганларида уйда уруш-жанжал ва зулмни келтириб чиқарадилар. Эрининг келишини интзорлик билан кутиб ўтирган уй-жойини тартибга келтириш хизматида бепарволик қилмаган бечора аёлга бўлмаган айбни тўнкаб унга зулм қиладилар. Эркакларнинг зулми сабабидан аъзолари кўкарган суяклари синдирилган аёлларнинг кўпларини эшитдим ва ўз кўзим билан кўрдим. Бу инсонларни Зулҳижжа ойининг аввалги ўн кунлигида Аллоҳга яқинлашиши нима фойда бериши мумкин. Уларга Аллоҳ таоло ҳол тили билан «Тайёрланган бу дастурхондан ажр олмаган ҳолингизда узоқ бўлинглар», деб айтади. Уларни кутиб турган оғир фалокат эса қиёмат куни бўлади. Кўп одамлар бошқалар ҳаққини еб бойлик орттирадилар, шу каби турли макру ҳийлалар, ҳар хил алдовлар билан бошқалар ҳаққини тортиб олиб бунинг мастлигида ҳузур-ҳаловатда яшайдилар. Уларни бу ҳолатларидан ушбу улуғ кунлар ҳам, Аллоҳ қасам ичган кечалар ҳам уйғотмайди. Аллоҳ бундай инсонларнинг ибодатига муҳтож эмас. Агарда Аллоҳ бизни намозга ёки бирор ибодатга буюрса, мана шу ибодат билан қалбларимизни юмшатиб инсонларга ҳушмуомалада бўлишимиз учун буюрган. Мен бу гапни сизларга айтаётган бўлсам-да, эркак ва аёл – ҳаммаси бу мезонда баробардирлар Ҳеч ким бошқа бировнинг ҳаққини поймол қилмаслиги керак. Мен кеча сизларга айтганимдек, Аллоҳнинг ҳақлари кечириш, илтифот устига бино қилинган. Аммо бандаларнинг ҳақлари даъволашув устига бино қилингандир. Аллоҳ азза ва жалла қасам ичган шарафли ушбу ўн кунда мана шу жойдан туриб айтаман, эй аҳлига зулм қилувчилар, эй яқинларига зулм қилувчилар, эй биродарларининг ҳақларини егувчилар агар Аллоҳ субханаҳу ва таолога тавба қилмасангиз, устингизга ер билан яксон қилувчи ҳалокатли бало келишини кутаверинг. Аллоҳ ўз сўзини рост айтган:\nلَّيۡسَ بِأَمَانِيِّكُمۡ وَلَآ أَمَانِىِّ أَهۡلِ ٱلۡڪِتَـٰبِ‌ۗ مَن يَعۡمَلۡ سُوٓءً۬ا يُجۡزَ بِهِۦ\n«Сизларнинг хомхаёлингизча ҳам эмас, аҳли китобларнинг хомхаёлича ҳам эмас. Ким ёмонлик қилса, унинг жазосини тортадир». Нисо,123.\nБу дунёдами ёки қиёмат куними, барибир, қилган ёмонлигининг жазосини олади. Ўзимга ва ана шу одамларнинг барчасига қарата айтаман, ўлим уйқуси ва қиёмат яқин эмасми?! إِنَّہُمۡ يَرَوۡنَهُ ۥ بَعِيدً۬اوَنَرَٮٰهُ قَرِيبً۬ا «Албатта, улар у(қиёмат)ни узоқ деб билурлар. Ва Биз уни жуда яқин деб билурмиз». Маориж, 6-7.\nТез орада ўлим фариштаси бизга овозини кўтарганида ўлим тўшагида чўзиламиз. Ҳой, бугунги ҳаётингда аҳлинг, болаларинг ва ака укаларинг билан бўлган муносабатда зулмни давом эттираётган! Мана кўрасан, албатта, қалбинг надоматдан эзилади. Нима учун ўзингни бу надомат оловига ҳозирлайсан. Сенга надомат фойда бермайдиган қиёмат кунида унинг қайноқ ҳароратида ағдарилишинг учун унинг алангасини нимага бугун қиздирасан. Хали бу дунёга қайтиб мазлумларга илтифот қилишни истаб қоласан. Агар қайтсанг, уриб ранжитган аёлинг оёғини ўпишни хоҳлаб қоласан.\nАзиз биродарлар, шундай экан, фурсат борлигида, бугунги кунда Аллоҳнинг чақириғи «Огоҳ бўлинг, ҳозир ҳаққа қайтиш вақти», деб турганида нима учун хатолардан тўғриланиб пушаймон бўлмаймиз. Бу улуғ кечалар биринчи навбатда бизни тозаланишимизга чақиради. Гунох ва зулмлардан ҳамда бирор кишига ёмонлик қилишдан сақланишимизга ундайди. Тозаланганимиздан кейин безанишни бошлаймиз. Аллоҳ таолога тоат-ибодатлар ва барча солиҳ амалларни бажариш билан яқинлашамиз.\nУшбу сўзимни айтиб Аллоҳдан мағфират сўрайман. Муҳаммад Саъид Рамазон ал-Бутий.Жума хутбаси. 20 ноябрь 2009 йил.\nШайхонтоҳур туман Эшонгузар жомеъ масжиди имом хатиби: Ғуломов Абдуллажон таржимаси. 20 август 2015 йил.\n«Қуръони Карим маънолари таржимаси» ҳамда «Зуҳд ва ҳаё» китобларининг тақдимоти бўлиб ўтди\n01:56 / 27.12.2018 2692\nТошкент Ислом институтида ажойиб мавлид\nРепортаж Тошкент Ислом институтида ажойиб мавлид 2017 йилнинг 16 декабр куни Имом Бухорий номли Тошкент Ислом институтида Муҳаммад соллаллоҳу алайҳи давоми...\n04:59 / 17.12.2017 2986\nШу йилнинг 22 август куни Москва шаҳрида Шайх Муҳаммад Содиқ Муҳаммад Юсуф номидаги мусулмонлар Диниймаърифий маркази, АльВасатийя мўътадиллик илмиймаърифий давоми...\n05:38 / 24.08.2019 1068\nҲазратимни соғиниб олгандим қалам\nҲазратим ҳақида ўйладим шу дам, Қайси фазилатин баён айласам. Қайси бир хислатин бунда жойласам. Оқ қоғозга қараб, бир хаёл қилдим. Ҳазратим не деркан, деб хаёл давоми...\n01:40 / 08.04.2019 3682\n22:00 / 28 ноябрь 384\n11:17 / 14.01.2020 135320


ШИФОКОPЛИК КАСБИНИ ШАPАФЛАБ... - AmuNews.uz - энг сўнгги янгиликлар\nШИФОКОPЛИК КАСБИНИ ШАPАФЛАБ...\nБугунги кунда жамиятимизда аёлларнинг ўрни тобора ортиб бормоқда. Барча соҳаларда ўзининг ақл-заковати, билими, салоҳияти билан юқори натижаларга эришаётган аёлларимиз ҳам талайгина. Туманимизда узоқ йиллар давомида шифокорлик касби орқали халқимизга хизмат қилиб келаётган Ҳабиба Нуримова ҳам ана шундай, жамиятда ўз ўрнига эга бўлган, фаол аёллардан биридир.\nУ мактабда ўқиб юрган кезларидаёқ ўз иқтидори, интилувчанлиги билан тенгдошларидан ажралиб турар эди. 1985 йилда 22-сонли умумтаълим мактабини муваффақиятли битказиб, Ўрта Осиё тиббиёт Педиатрия институтига ўқишга кирди. Олийгоҳни тамомлагандан сўнг, 1992 йилда туман Тиббиёт бирлашмаси болалар бўлимида навбатчи-педиатр бўлиб, ўз иш фаолиятини бошлади. Ҳабиба Нуримова 2003-2007 йилларда туман Тиббиёт бирлашмасининг шошилинч тиббий ёрдам бўлимида педиатр, 2007-2017 йилларда “Маданият” ҚВПда умумий амалиёт шифокори, 2017 йилдан эса 1-ҚОПда умумий амалиёт шифокори бўлиб фаолият юритмоқда.\nҲаётий ҳамда иш тажрибаси юқори бўлган Ҳабиба опа 4 нафар фарзандини оқил, Ватанга нафи тегадиган комил фарзандлар қилиб тарбиялаб, вояга етказди. Ота-онанинг тўғри тарбияси натижасида уч нафар қизи ҳамда ўғли олий ўқув юртлари талабаси бўлиш бахтига эришди. Икки нафари ўқишни тамомлаб, ўз мутахассислиги бўйича халқ манфаати йўлида хизмат қилишмоқда.\nҲабиба опа кўплаб шогирдлар ҳам тарбиялаб, тиббиёт сир-асрорларини ўргатиб келмоқда. Улардан С.Йўлдошева, М.Aбдуллаева, Д.Муртазаевалар устозларининг ишончини оқлаб, тиббиёт соҳасида энг намунали ходимлар сифатида фаолият юритишмоқда.\n8 март – Халқаро хотин-қизлар байрами муносабати билан Ҳабиба Нуримовани ва барча аёл-қизларни самимий муборакбод этамиз. Мамлакатимизда у каби ҳаётда ўз ўрнини топган, фаол, ташаббускор аёллар янада кўпайсин!


Ортиқча вазн тўпламасликнинг 7 чораси\n1. Тўйиб ухланг. Кунлик уйқу соатингиз 7 соатдан кам бўлмасин. Уйқу вақтида организм кўпроқ куч сарф қилади, телевизор қаршисида севимли сериалингизни кўришдан кўра, тўйиб ухласангиз, сарвиқомат бўлиш билан бирга соғлом ҳам бўласиз.\nБатафсил... Янги шарх қўшиш ЛИПОСАКЦИЯ ОЗИШ ЙЎЛИМИ?\nБугунги саҳифамизни муштарийимизнинг ана шу мурожаати асосида тайёрладик. Дарҳақиқат, ҳар бир аёл гўзал ва сарвқомат бўлишни орзу қилади. Гўзаллик салонларию марказлари аёлларнинг бу истакларини рўёбга чиқариш учун бел боғлашган. Липосакция ҳам ортиқча ёғлар билан курашиш услубларидан бири.\nБатафсил... Янги шарх қўшиш «Целлюлитни қандай йўқотай?..»\nЦеллюлит ва ортиқча вазн... Бу кўпчилик аёлларнинг «душмани». Замонавий озиш воситалари ҳам бу борада аёлларга кўпгина ёрдамчи услубларни таклиф этади. Бунга спорт клубларидан тортиб, массажу турли ёғлар билан целлюлитли қисмларни ўраш ҳам киради.Батафсил... Comments (1) Пардозсиз машҳурлар: Юлия Савичева\nМашҳурларга ҳатто яқинлари ва дўстлари орасида ҳам “тинчлик” йўқ. Батафсил... Янги шарх қўшиш Тирик «Барби» ўзига ўхшаш Кенни, аниқроғи Жастинни топди\nБу йигитча мутлақо сунъий кўринишга эга. Батафсил... Янги шарх қўшиш Букчайиб юриш одатидан қандай воз кечсам?\nҚоматни тик тутиш кераклиги ҳақида кўп эшитамиз. Аммо кундалик ташвишлар, ишлар гирдобига ғарқ бўламиз-у, ташқаридан ўзимиз қандай кўринаётганимиз ҳақида бош қотириб ўтирмаймиз. Натижада умуртқанинг турли жойларидаги оғриқлар, қийшайган қомат ҳар қандай гўзал аёлни мафтункорликдан мосуво қилади. Бугунги саҳифамиз орқали эса тўғри қоматни сақлаб қолиш ёки уни тўғрилаш йўллари билан таништирамиз.Батафсил... Янги шарх қўшиш Туғуруқдан кейин қорин қайтмаса...\nБоланинг чилласи ичида она ва болани қорин муаммоси қийнай бошлайди. Болани қорни дам бўлиб азобласа, онасини гўзал қоматини бузиб кўрсатувчи осилган қорин безовта қилади. Зеро, ҳомиладорлик даврида энг кўп ўзгаришга дучор бўладиган аъзо, сўзсиз, қориндир.\nБатафсил... Янги шарх қўшиш «Мен семирмоқчиман»\nСемириш ёки озиш истагида бўлганлар шифокор мутахассислар кўригидан ўтиб, озиб кетиш (семириш)нинг сабабларини ўрганилади. Ташхис қўйишда кишининг вазни, бўйи, ёши, нима иш билан шуғулланиши, наслияти ҳам муҳим. Озғинлик наслий ҳам бўлиши мумкин, бунақалар ҳар қанча овқат танаввул қилсалар ҳам семира олмайдилар. Халқда бундай одамларни “чайир” дейишади. Қолаверса....\nБатафсил... Янги шарх қўшиш Қаддингизни гўзаллаштирувчи гиёҳлар\nҚадимдан турли касалликларни даволаш учун турфа доривор гиёҳлар қўллаб келинган. Гиёҳлар нафақат даволайди, балки хасталикларнинг олдини ҳам олади. Таомга бироз кашнич, тошчўп (тимьян), райҳон, маврак (шалфей) каби зираворлар қўшиш унга бетакрорлик бағишлаши мумкин. Ўз навбатида бу саломатлик учун ҳам кони фойда. Улар таркибидаги ёғ ва бошқа фойдали моддалар қоматни ҳам гўзаллаштиради\nБатафсил... Янги шарх қўшиш "Бутун дунё гўзали" номи бу сафар америкага насиб этди\nЁндирсин, куйдирсин шу санамгина!\nАёллар нима ҳақда орзу қилишида, эркаклар-чи?\nЦеллюлитдан қўрқмаган ким бор?\nБу барби-қизнинг қомати пластик операция натижаси эмас!


Пора берма ва пора олма! — Исломобод\nСиз шуердасиз Бош саҳифа → Пора берма ва пора олма!\nИқтисодий масала ҳар бир жамиятда муҳим ўрин тутади. Шунинг учун исломда бу масалага алоҳида эътибор берилган. Аввало мол мулкка рағбат инсоннинг асл табиятида мавжудлиги Аллоҳ таолонинг каломи қуръони каримда ва Расулуллоҳ соллаллоҳу алайҳи ва салламнинг ҳадисларида кўп бора таъкидланган. Ислом шариати молни муҳофаза қилиш мақсадида бировниг молини ботил йўл билан ейишни ҳаром қилди. Аллоҳ таоло Нисо сурасида шундай марҳамат қилади”-Эй иймон келтирганлар,бир-бирларингизнинг молларингизни ботил йўл билан еманг”(29-оят)\nБировнинг молини ботил йўл билан ейишга рибо, қимор, порахўрлик, алдамчилик, нархни сунъий равишда кўтариш, ўғирлик, товламачилик ва бошқалар киради. Биз бугун буларнинг орасидан эътиборимизни қаратадиган масала пора тўғрисидадир.\nПора араб тилида “ришва” деб аталади, шаръий истилоҳда эса ”Пора-хақни йуққа чиқариш ва ботилни юзага чиқариш учун бериладиган нарсадир”. Абдуллоҳ ибн Амр розияллоху анҳудан ривоят қилинади “Расулуллох солаллоҳу алайҳи васаллам;\n«Пора берувчига ва пора олувчига Аллоҳнинг лаънати бўлсин”, дедилар. Расулуллоҳ соллаллоҳу алайҳи васаллам икковларини ҳам ушбу ҳаром ишни қилганлари учун лаънатламоқдалар. Расулуллоҳ соллаллоҳу алайҳи васалламнинг лаънатлари жуда оғир жазодир. Чунки лаънат бировни Аллоҳнинг раҳматидан узоқ бўлишини сўрашдир», дедилар\nАллоҳнинг маҳбуб Расули Аллоҳдан сўраган нарсаси булмай қолмаслиги ҳаммага маълум.\nМазкур пора савдоси жаҳон мамлакатларини ўйлантириб турган катта муаммолардан биридир. Пора муомаласи барча динларда гуноҳ ҳисобланади.\nИкки олам саййиди Муҳаммад мустафо соллаллоҳу алайҳи васаллам порадан қаттиқ қайтарганлар. “Пора берувчи хам, олувчи хам, ўртада турувчи хам жаҳаннамга ташланади” -дедилар.\nПорахўрлик жамият барқарорлигининг муҳим асоси бўлган адолатнинг йўқолишига олиб боради. Пора воситасида нохақлик ҳақ мақомига чиқиши боис жамият пароканда бўлади. Мамалакатимиз мустаҳкамлиги, ривожи ва гуллаб яшнашини, охирати обод бўлишини истаган ҳар-бир фуқаро пора олиш ва бериш иллатидан холос бўлиши керак.\nИмом Заҳабий шундай деганлар “Эй инсон сен ер юзига йиғлаб келдинг ота-онанг сени хурсанд бўлиб кутиб олдилар, Эй инсон энди сен бу дунёдан кетмасингдан олдин жамият, халқ, дин, давлат, ота-она ва фарзандлар олдидаги бурчларингни мукаммал адо қилиб қўйгинки, кетар чоғингда қандай инсон эди-я деб орқангдан йиғлаб қолсинлар.\nИштихон жоме масжиди имом-хатиби


Малидаги меҳмонхона жангарилардан тозаланди\n16:17 / 08.08.2015 1764\n7 август куни Малида жангарилар томонидан гаровга олинган меҳмонхонада қутқарув амалиёти якунланди. Меҳмонхона ҳудудидан 13 нафар кишининг жасади топилган. Бу ҳақда Ассошейтед Пресс нашрига Мали Мудофаа вазирлигининг матбуот хизмати раҳбари Диаран Конэ маълум қилган.\nҚурбон бўлганларнинг 4 нафари меҳмонхона хизматчиси, 2 нафари жангарилар вакили, 5 нафари эса малилик аскар экани аниқланган. Шунингдек, меҳмонхонага ҳужум вақтида шу ерда истиқомат қилиб турган БМТ ходими ҳам ҳалок бўлган.\nThe Guardian нашрининг ёзишича, ҳужум қилган гуруҳнинг 7 нафар аъзоси тириклай қўлга олинган. Улардан бири ўзини ўлдирган.\nҲукумат айни вақтда Sevare — Mopti аэропортида хавфсизлик чораларини кучайтирган. Айни вақтда ҳеч қайси жангари ташкилот бу теракт учун жавобгарликни ўз зиммасига олмаган.\nБундан олдинроқ, Мали пойтахти Бамакодан 600 км масофадаги Севаре шаҳрида гаровга олинган меҳмонхона ҳам озод қилинганди.


Вилоятимизнинг меъморий обидалари - Наманган вилоят Ўлкашунослик музейи\nВилоятимизнинг меъморий обидалари\nБЕТАКРОРИМСАН, ЯГОНАСАН, ОНА ВАТАНИМ-ЎЗБЕКИСТОН\nВилоятимизнинг археологик қазилмалари\nПоп туманидаги «Мунчоқтепа» археологик ёдгорлиги Мунчоқтепа 1989 йил ёз ойида Наманган вилоятининг Поп тумани худудига қарашли Сирдарёнинг ўнг соҳилида жойлашган «Мунчоқтепа» деб аталган...\nҲар куни 08:00 дан - 17:00 гача\nХЎЖАМНИНГ МАҚБАРАСИ Наманган шаҳрида сақланиб қолган ноёб ёдгорликлар қаторида Кўзагарлик кўчасидаги «Хожамнинг қабри»...\nНаманган шаҳрида сақланиб қолган ноёб ёдгорликлар қаторида Кўзагарлик кўчасидаги «Хожамнинг қабри» мақбарасидир. Ушбу мақбара хақида И.Е.Плетновнинг 1968 йилги «Ўзбекистон» нашриётида «Хўжа Амин қабри» номи билан чоп этилган рисоласи бор. Унда мақбарани «Хожа Амин қабри» деб нотўғри талқин қилинади ва мақбара қурилишига оид деярли хеч қандай маълумот берилмайди, асосан мақбарага таъриф бериш билан кифояланилади.\nШарқ меъморлари қадимдан биноларни безашда араб ёзувларидан фойдаланишган. Жумладан, «Хўжамнинг қабри» мақбарасининг ташқари ва ичкари қисмлари хам араб ёзуви хати кўфий, хати райхоний, хати насталиқ турлари билан жимжимадор қилиб безатилган. Айниқса, меъмор ўз диққат - эътиборини мақбаранинг ички деворларига хамда халқа каби айлантириб ёзилган оятларга берган. Мазкур ёзувлар орасида ёдгорликнинг қурилиш тарихига оид бўлган кўп жойлари тушиб кетган, бироқ бинони қурган устанинг номи сақланиб қолган.\nМақбарага кираверишдаги ўймакор эшик устига ва мақбара ичидаги гўрхонага чиқиш эшиги устида «Амалии уста Мухаммад Иброхим ибн Абдурахим», яъни Абдурахим ўғли уста Мухаммад Иброхим ишлади, деб ёзиб қўйилган. Уста Мухаммад Иброхим мақбаранинг шарқ томонидаги эшик устига\nХат давр варақи дахр бинобад сад сол,\nБечора нависанда ки дар хок равад,\nЯъни, «Бу ёзилган хатлар олам сахифасида юз йиллар қолади, бечора ёзувчи эса тупроқ бўлиб кетади», деган сўзларни ёзиб қолдирган.\nМақбаранинг ғарб томонидаги хўжалар, қабристони эшиги устига турли диний сўзлар ёзилган. Мақбарадаги мавжуд ёзувлар уста Мухаммад Иброхимнинг мохир хаттот эканлигини хам тасдиқлайди. Уста махаллий меъморчилик мактаби анъаналарининг ўз даври даражасидан бирмунча юқори турадиган нодир монументал, меъморчилигининг намунасини яратишга муваффақ бўлган.\nМАВЛАВИЙ НАМАНГОНИЙ МАҚБАРАСИ\nБу ёдгорлик Наманган шаҳрининг шимолий шарқий қисмида, шимолий Фарғона каналининг қирғоғида қад ростлаган бу махобатли мақбара биноси XVII асрнинг иккинчи ярмида яшаган машхур шоир ва олим Мавлавий Муллахўжа хотирасига бағишлаб қурилган. Мавлавий ўзи ким бўлган ва бу хақида қандай маълумотлар бор?\nБу хақида дастлабки маълумотлар Мухаммад Азиз Намангоний ёзган ва шахсий кутубхонасида сақланаётган «Мажзуби Намангоний» номли қўлёзма девонида хамда марғилонлик котиб Усмонхўжа бинни Мухаммад Алихўжаев Марғилоний китобат қилган Фарғона водийсининг фозил кишилари хақида маълумот берувчи «Рисоилул фузало» номли асарда учрайди.\nЎрта Осиё меъморчилиги бўйича кўзга кўринган олим, тадқиқотчи Л.Ю.Маньковская ёзганидек «Мавлон бува» мақбараси ривоятларга кўра XVI асрда қурилган. Архитектура услуби буни рад этмайди, аммо гумбазнинг қурилиш усули эса шакл жихатидан XVIII асрга хосдир. Бу обида XIX аср бошларида, аниқроғи 1806 йилда қурилган. Кириш пештоқида «хижрий 1221 йил» деб ёзилган сана сақланиб қолган. Тадқиқотчи И.Азимов ўзининг «Фарғона водийсининг архетектура ёдгорликлари» рисола - йўл кўрсаткичида ушбу сана обиданинг қурилган санаси деб қайд этиб ўтган. Наманган Давлат Университети доценти, тарихчи олим, мархум Й. Қосимов ўзининг «Наманган тарихидан лавхалар» китобчасида бу сананинг обидани таъмирланиш санаси эканлигини эътироф этиб ўтади. Мавлавий Намангоний мақбарасининг қурилиш тарихи хақида ёзма манбалар йўқ. Бироқ мақбаранинг биринчи таъмиридан бошлаб хозиргача олиб борилган меъморчилик ишлари ва наққошлар хақида айрим маълумотлар бор. Чунончи, Наманганлик мархум шоир Мулла Отахон Нисорий (1975 йилда вафот этган) томонидан мақбара ичкарисидаги деворларга берилган ёзувлардир.\nНаманган шаҳрига ажойиб хусн бериб турган архетектура ёдгорликларидан яна бири қурилиши 1910 йилда бошланиб, 1912 йилда тугалланган Мулла Қирғиз мадрасасидир. Нихоятда қисқа фурсатларда қуриб битказилган бу ноёб иншоот 41 хужра ва 3 та гумбаздан иборат. Мадраса асосан пишиқ ғиштдан арк услубида қурилган. Бу эса қадимий Ўрта Осиё меъморчилик анъаналарига мос тушади. У ғишт териш услуби, беш бурчак шаклида ишланганлиги билан ажралиб туради хамда бино пештоқидаги кошинкорларнинг нафислиги билан кишини мафтун этади. Ёдгорликнинг бош фасади икки қаватли қилиб қурилган. Ховлига кирилгач, ўнг томонида гумбазли дарсхона хамда масжид жойлашган. Пештоқ равоғи ичига эса: «Забаржат току зар олтин бирла бу хат ёзилмишдир. Карам ахлининг эхсонидан, ўзга қолмагай боқий», яъни «Хар ким ўзи кетса хам, унинг эхсони абадий қолади». Унинг ёнига эса: «Боқий Мулла Қирғиз ибн Машраббой тижорий. Уста Мулла Қирғиз ибн Иброхимбой меъмори» яъни Мулла Қирғиз Машраббой савдогар ўғли. Уста Мулла Қирғиз Иброхимбой меъморнинг ўғли» деб, мадрасани қурдирган одамнинг номи хамда меъмори қайд этилган.\nПештоқ юзаси хамда унинг ичига ганчсиз қилиб терилган сиркорлик усули қўлланилган бўлиб, у Фарғона водийси ёдгорликларига хос бўлган оқ, зангори, хаворанг, сариқ, кўк ва оч кўк рангдаги кошинларни ташкил этади.\nМулла Қирғиз мадрасасининг ўта нафис дид, хамда зўр махорат билан миллий меъморчилик услубида қурилганлиги, унинг анъанавийлиги билан эмас, балки бино ўрни, табиий шароитига қараб лойихаланиши, тарихийечимининг ўзига хослиги билан диққатга сазоворлиги меъморнинг юксак махорат эгаси эканлигидан далолат беради.\nМУЛЛА БОЗОР ОХУНД МАЖМУАСИ\nМулла Бозор Охунд ёдгорлиги мажмуаси Наманган шаҳрининг Курашхона дахасидаги Охунбобоев кўчасида жойлашган. Мажмуа шоир Боборахим Машрабнинг устози, XVII асрнинг йирик мутасаввифларидан бири олим Хожа Убайдуллох ибн султон Мухаммад Бобур Қорахон Мулла Бозор Охунд номи ва яшаган жойи билан боғлиқ.\nМулла Бозор Охунд XVIIасрнинг биринчи ярмида дунёга келган. Илмга ташналик уни Туркистоннинг илму фан маркази бўлмиш Бухорога олиб келган. Узоқ йиллар мадрасада ўқиш билан бирга, донишманд олим Мирзо Баходир Бухорийдан таълим олиб, у зотдан иршод хати, яъни пирнинг ёрлиғини олгач, Бухородан чиқиб, Ўрта ва Яқин шарқ мамлакатларига саёхат қилган. Қашқарнинг Хўтан, Ёркент ва бошқа шаҳарларида бўлган. Мулла Бозор Охунд фикх, хадис, фароиз, жуғрофия, илмий хисоб, тарих, адабиёт, тасаввуф ва бошқа илмларни мукаммал эгаллаган йирик олим эди.\nМақбара ўзига хос усулда қурилган ёдгорлик хисобланади. Мақбара ичидаги Мулла Бозор Охунднинг рамзий қабрига «Хожа Убайдуллох ибн Султон Мухаммад Бобур Қорахон Мулла Бозор Охунд 1079 йилда вафот этган (мелодий 1668 йил)» деб ёзилган. Шунингдек, мармар лавхага Машрабнинг қўйидаги байти битилган:\nМаърифат ишқ гулзори Мулла Бозор девона,\nОшиқларнинг сардори Мулла Бозор девона.\nМақбара ташқарисида, шимолий шарқий томонда 2 та қабр мавжуд бўлиб, бири Мулла Бозор Охунднинг устози ва сафдоши домла Ниёз Охунд ибн Жалолиддин Зомийнинг қабридир. Иккинчиси эса шу депарада шахид бўлганлардан бириники. Бу мархумлар хоки қурилиш ишлари жараёнида топилиб, қайта дафн этилган. Мулла Бозор Охунд ёдгорлик мажмуи ховлисининг ўртасида 10 метр диаметрдаги 8 қиррали ховуз бор. Сув сатхи 10 газдан ортиқроқ. Бу хам исломдаги сув исътемол қилиш қоида ва шартларига мувофиқлаштириб барпо қилинган.\nФарғона водийсидаги эътиборга молик ёдгорликлардан бири 1910 йилда қурилган Наманган тумани Тепақўрғон қишлоғи худудида жойлашган «Сирли» масжиддир.\nФарғона водийсида шундай номдаги масжидларни кўплаб учратиш мумкин. «Сирли» сўзининг маъноси - сирланган, халланган демакдир. Лекин уларнинг хаммасини хам исми жисмига мувофиқ келавермайди. Бироқ бу масжиднинг номи ўзига хосдир.\nМасжид олдида тенг томонли тархда ховуз қазилган, чор атрофи тўсилган ховлида кенг чинорлар соясида синчли хамда ғиштдан қад кўтарган бино бор.\nМасжид хонақох ва икки ёнида айвонлар билан ўралган хамда айвон қисмини бетакрор нақшу - нигорлар билан безатилган. Масжид айвонидаги болор (тўсин) даги «Арабий сана 1328, Мулла Хусанбой уста Абдураззоқ» деган ёзувлар таъмир даврида сақлаб қолдирилган. Айвон устунлари пой устунли ва муккар нақшлидир.\nБинонинг бош фасадига етти тўсинли пешайвон қурилган бўлиб, у шарқ томонга қараган, ғарбий девор қисмида, хона ва айвонда чўққисимон мехроблар бор.\nМеъморлар айвоннинг мехроб устидаги шифт хавозасини нафис мункарнасли гумбаз билан безаганлар. Хонақохда безаклар учрамайди, аммо айвон шифти серхашам, нафис ранго - ранг гуллар, нақшлар билан ишланган. Деворларнинг юқори томонлари энли геометрик нақш билан хошияланган. Ташқи томондан эътиборни тортмайдиган бу оддий бинода бамисоли оддий чиғаноқ бағридаги пинхона марварид сингари айвонга ишланган ажойиб нақш гуллар яширинган.\nИзохларга мухтож бўлмаган хақиқий санъатнинг чинакам, буюк гўзаллигини кўрганда пайдо бўладиган хиссиётни кўз билан ифодалаб бўлмайди. Мазкур обидани бунёд этишда Фарғона халқ усталари қурилиш ва амалий безак санъатидаги ёрқин ижодий имкониятларини тўла намойиш қила олганлар.\nУЛУҒ АЛЛОМА ВА МУТАФАККИР\nМАХДУМИ АЪЗАМ КОСОНИЙ МАҚБАРАСИ\nXV - XVIасрлардаги Марказий Осиё тарихида хамда Ислом оламида Махдуми Аъзам номи билан маълум бўлган машҳур олим, нақшбандия тариқатининг буюк назариётчиси ва давомчиси, файласуф ва ахлоқшунос мутафаккир Сайид Ахмад ибн Мавлоно Жалолиддин Хожагий Косоний 1461 йилда Фарғона давлатининг қўхна пойтахти хисобланмиш Косон шаҳрида Мавлоно Жалолиддин оиласида дунёга келган.\nХазрат Махдуми Аъзамнинг ота - оналари Хазрати Мухаммад пайғамбар авлодларидан бўлиб, бу тўғрисида кўплаб тарихий манбааларда маълумотлар берилган. Жумладан, Фахриддин Али ас - Сафийнинг «Рашахот айн - ул - орифин», Мавлоно Мухаммад Қозининг «Силсилат -ул -орифин», Хожа Абулбоқи ибн Хожа Бахоуддин (Хазрат Махдуми Аъзамнинг набираси) қаламига мансуб «Жомеъ -ул -мақомат», Носириддин Хусайн ал - Бухорийнинг «Тухмат ул - зоъирин» асарларида ва кўплаб бошқа тазкираларда Хазрат Махдуми Аъзам Косонийнинг 22 пуштдан сўнг пайғамбаримизга авлод бўлишлари зикр этилиб, насабнома - шажаралари тўлиқ келтирилган.\nХазрат Махдуми Аъзамнинг оталари Мавлоно Жалолиддин ўз даврининг етук олимларидан бўлганлиги учун хам ёш Сайид Ахмад илм ўрганишига жуда ёшлигидан киришди. Мактабда илм ўрганиш билан бирга отасининг маслахатига кўра дехқончилик билан хам шуғулланди. Бу хақда темурий тарихчилардан бўлган шахзода Мухаммад Доро Шукух (Бобур Мирзонинг авлодларидан) ўзининг «Сафинат -ул -авлиё» номли машхур китобида Хазрати Махдуми Аъзамнинг ўзлари айтган ушбу сўзларни келтирган: «Ёшлигимда падари бузрукворим мени дехқончилик ишларига жалб қилар эдилар. Лекин менда илм олишга иштиёқ катта эди ва Қуръони Каримни қироат ва тиловат қилишга мойиллик кучли эди.\n"Махдуми Аъзам" зиёратгохи хашар йўли билан қурилган. Хозирда зиёратгоҳнинг 1-қаватида Наманган вилоят тарихи ва маданияти давлат музейи филиали Косонсой туман музейи фаолият олиб бормоқда. 2-қаватда Махдуми Аъзам рамзи қабри жойлашган. Зиёратгохда кадастр ишлари бажарилиб музей балансига олинган. Музей ходимлари зиёратгохни ободонлаштириш учун маъсул қиинган\nЮСУПХОН ЭШОНТЎРА МАЖМУАСИ\nКосонсой туманининг Шайхон қишлоғида меъморий - бадиий сифатлари билан улуғвор ва эътиборга лойиқ XVIIIасрга мансуб бўлган Юсупхон Эшонтўра мажмуаси бунёд этилган. Фарғона водийсига хос анъанавий услубда қурилган панжара билан ўралган қабр, ховлига ғарб томондан тақаб солинган пештоқ - гумбазли зиёратхона (68х5 м) дан иборат. Мажмуа ўз атрофидаги ям - яшил боғларга таркибан қўшилиб кетади. Зиёратхонага кираверишда икки ёнига баландлиги 10 метрдан зиёд айлана - минора гулдастаси ишланган бўлиб, хашаматли пештоқ томонли зиёратхона жойлашган. Зиёратхона гумбази юлдузсимон йигирма қиррали пойгумбазга ўрнатилган. Бундай шаклдаги пойгумбаз Ўрта Осиёдаги илк ёдгорликларда ҳам, сўнгги давр ёдгорликларида хам учрайдики, бу анъана ва конструктив усулларнинг сақланиб келаётганлигидан дарак беради. Зиёратхона бурчакларида ривожлантирилган тўққиз қаватли шарафа ячейкалар бўлиб улар гумбазга айланиб борадиган саккиз қирраликни хосил қилади.\nРавоқ билан якунланган пештоққа меъмор алохида эътибор берган ва ёдгорликнинг бу қисмини ўйма безак билан ишлаган. Зиёратхонанинг меъморий - бадиий тузилиши Марғилондаги бир хонали салобатли Пир Сиддиқ мақбарасини эслатади. Хажмлар тузилиши, пештоқнинг тўғри бурчакли панноларга ажратилганлиги ва уларнинг ганчга ўйма шакллар хосил қилиб безатилганлиги жихатидан ҳам хар иккала ёдгорликда ўзаро ўхшашлик бор. Аммо Марғилондаги мақбарада кўк ва оқ нақшлардан фойдаланилган бўлса, мазкур холда безакда оч мовий ва қизил ранглар ишлатилган. Бурчак устунлари кўп учрамайдиган думалоқланган пой устунларга эга, уларнинг эса тўғридан - тўғри ерга қўйилган бўлиб, узунлиги аста - секин кичрайиб бориб, безакли гумбаз мезаналари билан якунланади. Эшиклар сидирға ўйма нақшлар билан безатилган. Одми рангдаги гирих ва исломий нақшлар сомон сувоқнинг наввотранг ранги билан уйғунлашиб, меъморий ёдгорликни шинам кўрсатади.\nПАЛОСБОН ОТА МАҚБАРАСИ\nПалосбон ота мақбарси Тўрақўрғон туманида жойлашган. Ўрта Осиё меъморлик услубига мансуб ёдгорликлардан бири Палосбон ота мақбарасидир. Бу мақбара қайта - қайта таъмирланиши натижасида хозир хам ўз кўркини йўқотмаган.\nТарихдан бизга маълумки, VII - VIII асрларда Ўрта Осиёни араб истилочилари босиб олиш билан биргаликда ислом динини тарғиб қилиш ишларини хам олиб боришган. Бу борада тоъбеинлардан бири (сахобаларни кўрганларни шундай аташган) Абдулазиз Абдулвахоб ўғиллари фаоллик кўрсатган. Ислом динини тарғиб қилиш пайтида Абдулазиз Абдулвахоб сахобалар ва тоъбеинларга кўмаклашиб, палос солиб турувчи бўлганликлари учун уларни исмлари Палосбон ота тахаллуси билан юритила бошлаган.\nМақбарани қурилиши хақида жуда кўп қарашлар сақланиб қолган. Шу ерлик Ортиқбой ота эса ушбу мақбарани шу ерлик махаллий меъморлар қуришган дейдилар. Хозирда мақбара атрофига янги масжид қурилган. Мақбара бир неча бор таъмирланган. Айтишларича, иккинчи жахон урушидан сўнг шу ерлик ғишт хумдон эгаси Мухаммад Носир хомийлигида уста Мирғойиб Эшон ва Мулла Искандар Охун томонидан қайта таъмир ишлари олиб борилди. Мустақилликнинг дастлабки йиллариданоқ мақбарани хамда бузилиб кетган масжид биноларини қайта тиклаш учун махаллий ахоли хашар уюштирган. Мажмуа олдинги холатга келтирилган. Мақбаранинг сағана билан умумий майдони 7,85х14 метр, зиёратхонанинг ўлчами 7,85х8,70 метрдан иборатдир.\nБонистика - бу пул бирликлари тўпламидир\nДурадгорлик – хунарманд-чиликнинг энг қадимги турлари-дан биридир.\nЎзбекни дунёда ажратиб турадиган, уни танитиш белгиси бу дўппидир.\nКулолчилик Фарғона водийсида ҳам энг қадимий ва оммавий...\nМисгарлик инсонларга қадимдан маълум металлардан бири хисобланади.\nНумизматика - бу қадимги тангаларни тўплаш дегани.\nОрден ва нишонлар\nЎзбекистон Республикаси орден ва нишонлари.\nМамлакатимизда санъат ҳар томонлама ривожланиб келмоқда.\nЗаргарлик санъати - Ўрта Осиё санъат қадимлиги билан дунёга машҳурдир.\nҚадимий қўлёзмалар бўлими қайта ишланмоқда.


Халқаро авиация қўмитаси Ростовда Boeing самолётининг ҳалокатга учраш сабабини аниқлашда давом этмоқда\nДобавлено: 08.04.2016, 14:48\nЭкспертлар ҳаво лайнерининг ерга соатига 600 километр тезликда қулаганини, экипаж томонидан самолётни қўндириш учун қўл тартибидан фойдаланганини аниқлади, деб хабар берди “Ria.ru” нашри.\nBoeing 737 ҳаво лайнерининг Ростовга қўнадиган куни аэродромда метереологик ускуналар об-ҳавога мос равишда, ўз ўрнида бўлган, дейилади Халқаро авиация қўмитаси сайтида эълон қилинган баёнотида.\nРейснинг метереологик хавфсизлигини таъминловчи гуруҳ ходимлари меъёрий ҳужжат талаблари бўйича иш олиб боришган. Халқаро авиация қўмитаси мутахассислари ҳалокатга учраган самолёт учувчиларининг малакасини ҳам текшириб кўришди ва экипаж аъзолари керакли тайёргарликдан ўтган деган хулосага келган.\nҲалокат сабабларини аниқлаш давом этмоқда. Кейинчалик суруштирувга АҚШ, Испания ва Бирлашган Араб амирликларидан ҳам мутахассислар жалб этиш кўзда тутилган. Улар экипаж аъзоларининг суҳбатини энг майда тафсилотларигача ўрганишади.